Pakej Rangsangan PEMERKASA+ dorong Bursa Malaysia dibuka tinggi pagi ini

KUALA LUMPUR, 20 Syawal 1442H, Selasa – Bursa Malaysia dibuka tinggi sedikit pagi ini dengan sentimen dirangsang oleh pengumuman pakej rangsangan PEMERKASA+ semalam bagi membantu perniagaan dan rakyat tatkala negara memasuki fasa sekatan pergerakan penuh hari ini.

Pada jam 9.01 pagi, indeks penanda aras FTSE Bursa Malaysia KLCI (FBM KLCI) meningkat 2.38 mata atau 0.15 peratus kepada 1,585.93 daripada 1,583.55 pada penutupan urus niaga Isnin.

Indeks utama dibuka 2.19 mata lebih tinggi pada 1,585.74.

Pergerakan harga di pasaran positif dengan kaunter untung mengatasi rugi 200 berbalas 102 manakala 226 kaunter tidak berubah, 1,605 tidak diniagakan dan sembilan yang lain digantung.

Jumlah dagangan ialah 246.80 juta unit bernilai RM96.78 juta.

Menurut Malacca Securities Sdn Bhd, sentimen pasaran mungkin dibantu oleh pakej rangsangan PEMERKASA+ yang diumumkan semalam menjelang perintah kawalan pergerakan penuh.

Perdana Menteri, Tan Sri Muhyiddin Yassin pada lewat Isnin mengumumkan pakej rangsangan PEMERKASA Plus bernilai RM40 bilion dengan dengan tiga matlamat utama iaitu mempertingkatkan kapasiti kesihatan awam, meneruskan agenda prihatin dan menyokong kelangsungan perniagaan.

“Pelabur mungkin melihat minat membeli dalam sektor penting/perlu yang dapat beroperasi semasa tempoh PKP. Bagi komoditi, harga minyak sawit mentah jatuh di bawah paras RM4,000 sementara harga minyak naik melepasi US$69 setong, ” kata firma broker itu dalam satu nota.

Ia berkata, dengan pelaksanaan sekatan pergerakan penuh di seluruh negara, peniaga turut dijangka memberi fokus kepada sektor-sektor seperti saham pengangkutan dan logistik, pembungkusan dan pengguna penting.

“Selain itu, peniaga mungkin menyaksikan kegiatan membeli ketika harga saham murah di tengah-tengah harga minyak yang lebih tinggi berikutan penurunan ketara semalam.

“Dalam pada itu, tema berkaitan vaksin juga akan semakin meningkat selepas kerajaan berusahan mempercepat kemajuan vaksinasi, ”kata Malacca Securities.

Sementara itu, Rakutan Trade Sdn Bhd berpendapat pasaran serantau akan kekal bercampur-campur hari ini.

“Di pasaran domestik, berikutan reaksi spontan semalam berikutan pengumuman sekatan pergerakan penuh, kami percaya pasaran akan kembali pulih hari ini, Justeru, kami menjangkakan FBM KLCI cenderung diniagakan dalam julat 1,590-1,600 hari ini, ”katanya.

Dalam kalangan saham berwajaran tinggi, Maybank turun empat sen kepada RM8.14, Public Bank susut satu sen kepada RM4.20, PetChem dan IHH masing-masing naik lima sen kepada RM8.10 dan RM5.35.

Saham rugi utama lain termasuk BAT yang merosot 56 sen kepada RM15.20, Serba Dinamik turun 33.5 sen kepada 79.5 sen dan Hexza Corp lebih rendah sebanyak sembilan sen pada RM1.06.

Bagi saham cergas pula, Sunzen menambah empat sen kepada 29 sen, Focus Dynamics naik satu sen kepada 55 sen sementara Tanco tidak berubah pada 14.5 sen.

Di papan indeks, Indeks FBM Emas naik 16.35 mata kepada 11,512.16 dan Indeks FBMT 100 meningkat 17.06 mata kepada 11,215.65.

Indeks FBM Emas Syariah menambah 18.10 mata kepada 12,791.01, FBM 70 meningkat 23.33 mata kepada 14,786.23 dan FBM ACE naik 52.67 mata kepada 7,733.93.

Mengikut sektor, Indeks Perkhidmatan Kewangan memperoleh 22.91 mata kepada 15,032.71, Indeks Perladangan naik 2.27 mata kepada 6,884.67 dan Indeks Produk dan Perkhidmatan Industri 0.47 mata lebih baik pada 191.33. – Bernama


Hua Zong desak Muhyiddin iktiraf UEC, kemuka 15 tuntutan

BANGI, 26 Zulkaedah 1441H, Sabtu – Biarpun sudah bertukar tampuk pemerintahan, organisasi Cina seperti Hua Zong tetap berusaha mengasak kerajaan mengiktiraf Sijil Peperiksaan Bersepadu (UEC) – yang ditentang majoriti rakyat serta bercanggah dengan Dasar Pendidikan.

Semalam, Hua Zong telah mengadakan pertemuan dengan Perdana Menteri, Tan Sri Muhyiddin Yassin di bangunan Parlimen Malaysia bagi mendesak kembali kerajaan untuk segera mengiktiraf sijil berkenaan.

Hua Zong dilaporkan telah menyerahkan 15 tuntutan berkenaan ekonomi, politik dan pendidikan kepada Perdana Menteri, pada masa sama menggesa kerajaan mengiktiraf sijil UEC Sekolah Menengah Persendirian Cina (SMPC).

Selain membincangkan pelbagai isu nasional berkaitan masyarakat Cina, pertemuan yang diketuai Tan Sri Goh Tian Chuan itu turut mendesak perkembangan terkini hasil laporan daripada Pasukan Petugas Dasar UEC (PPDUEC) yang ditubuhkan ketika Pakatan Harapan (PH) memerintah.

Memetik laporan Sin Chew Daily, Tian Chuan yang juga Pengerusi Dewan Perhimpunan Cina Sabah berkata, masyarakat Cina berharap kerajaan – yang diketuai Muhyiddin – dapat mengiktiraf UEC dan diluluskan melalui kaedah yang rasional dengan menghapuskan ekstremisme.

Dalam pertemuan itu, dia menegaskan bahawa isu perkauman dan pendidikan tidak sepatutnya dicampur-aduk dan mendakwa kononnya masih ada orang Cina yang tidak menguasai bahasa Cina dengan baik.

Dia mendakwa, Sekolah Persendirian Menengah Cina (SMPC) dan UEC berasal dari Malaysia dan mendapat pengiktirafan berterusan daripada banyak kerajaan serta kolej di seluruh dunia, yang memberi peluang kepada lepasannya melanjutkan pengajian ke luar negara.

Katanya, perjuangan mengiktiraf UEC masih belum berakhir walaupun telah berlalu beberapa penggal kerajaan dan pernah terkandung antara salah satu manifesto PH pada PRU14 lalu.

Menurut akhbar berbahasa Cina itu, Muhyiddin meminta Hua Zong, Dong  Zong atau mana-mana agensi Cina berkaitan memahami terlebih dahulu dasar kerajaan dan keadaan semasa negara sebelum berunding mengenai permintaan mengiktiraf UEC.

Muhyiddin berkata, kerajaannya sudi untuk terus berbincang mengenai permintaan itu tetapi semua pihak perlu mengikut dasar kerajaan dan keadaan semasa negara dan bersama-sama mencari kesepakatan melalui rundingan.

“10 tahun lepas (ketika BN memerintah) dari waktu saya Menteri Pendidikan … ini adalah perkara yang sangat susah sekali.

“Pendirian Dong Jiao Zong berkenaan hal ini sangat keras, menyebabkan kerajaan menghadapi kesusahan dalam menangani perkara ini,” kata Muhyiddin.

UEC adalah silibus sekolah persendirian Cina yang mana sukatan pelajarannya diambil dari Taiwan.

Pengiktirafan UEC bercanggah dengan Dasar Pendidikan dan Akta Pendidikan 1996.


Britain uji pelan kontingensi sebelum berdepan senario terburuk kurang tenaga kerja

LONDON, 28 Jamadilawal 1443H, Ahad – Kerajaan Britain meminta sektor awam menguji rancangan kontingensi sebagai persediaan berdepan senario terburuk – di mana 25 peratus kakitangan bakal berkurangan susulan penyebaran pesat varian COVID-19, Omicron.

Dengan jumlah jangkitan harian pada rekod tertinggi dan individu positif perlu mengasingkan diri sekurang-kurangnya tujuh hari, kerajaan menjangkakan perniagaan dan perkhidmatan awam akan menghadapi gangguan beberapa minggu akan datang.

“Setakat ini, gangguan yang disebabkan oleh Omicron telah dikawal di kebanyakan bahagian sektor awam.

“Namun pemimpin sektor awam telah diminta untuk menguji rancangan terhadap senario terburuk ketiadaan tenaga kerja sebanyak 10 peratus, 20 peratus dan 25 peratus,” katanya.

Perdana Menteri, Boris Johnson telah meminta menteri untuk bekerjasama rapat dengan sektor masing-masing untuk membangunkan pelan kontingensi yang mantap, kata Pejabat Kabinet, yang menyelaraskan usaha kerajaan.

Kesan Omicron terhadap tenaga kerja dalam rantaian bekalan, perkhidmatan awam dan sekolah sedang dipantau rapi, katanya.

“Terdapat usaha berterusan untuk mengenal pasti perubahan peraturan, dasar atau operasi yang berpotensi yang boleh meminimumkan atau mengurangkan potensi gangguan,” kata Pejabat Kabinet.

Jumlah harian jangkitan baharu COVID-19 di seluruh United Kingdom meningkat kepada 189,846 pada hari Jumaat, jauh lebih tinggi berbanding semasa kemuncak sebelumnya.

Bagaimanapun, kemasukan ke hospital dan kematian kekal pada tahap yang jauh lebih rendah daripada gelombang sebelumnya. – Agensi


Isu kekurangan bekalan lembu selesai sebelum Julai

ALOR GAJAH , 18 Zulkaedah 1443H, Sabtu – Isu kekurangan bekalan lembu hidup bagi ibadah korban dijangka selesai menjelang awal Julai ini, termasuk tempoh kuarantin kemasukan lembu import yang dipendekkan kepada 14 hari.

Ketua Pengarah Perkhidmatan Veterinar (DVS), Datuk Dr Norlizan Mohd Noor berkata, pihaknya telahpun mengadakan beberapa siri perbincangan dengan pihak berkuasa Thailand, untuk selesaikan beberapa perkara teknikal dan protokol, bagi membolehkan lembu dari Thailand masuk ke Malaysia dengan segera.

“Semalam pun kita sudah menghantar satu surat terkini kepada pihak Thailand, untuk meminta kerjasama mereka agar membenarkan pengeluaran sijil kesihatan veterinar bagi melepaskan lembu-lembu yang telah ada dalam stesen kuarantin di Thailand.

“Insya-Allah dalam tempoh yang terdekat, sebelum raya korban ini kita akan dapat selesaikan,” katanya kepada pemberita selepas mengadakan lawatan ke ladang ternakan ayam Leong Hup di Taboh Naning di sini hari ini.

Hadir sama Timbalan Ketua Setiausaha (Pembangunan) Kementerian Pertanian dan Industri Makanan (MAFI), Datuk Badrul Hisham Mohd.

Jelasnya Malaysia memerlukan memerlukan 42,000 lembu hidup bagi tujuan ibadah korban, namun setakat ini bekalan lembu hidup tempatan hanya mampu membekalkan dalam lingkungan 38,000 ekor sahaja.

“Kita masih bergantung harap untuk kemasukan segera lembu hidup dari luar khususnya daripada Thailand memandangkan saiz lembu yang dimport dari negara itu lebih sesuai bagi ibadah korban, seperti mana lembu yang ada di Malaysia,” jelasnya.

Mengulas lanjut, beliau berkata mereka yang ingin melaksanakan ibadah korban juga tidak perlu bimbang dengan tempoh masa kuarantin, sekiranya lembu-lembu hidup dari Thailand itu dibenarkan memasuki Malaysia.

“Insya-Allah sempat sebab kita sudah tengok semula syarat protokol import kita dan perbincangan dengan pemain industri minggu lepas, telah memaklumkan tempoh kuarantin di Malaysia sudah disingkatkan dan kembali kepada asal iaitu dari 30 hari kepada 14 hari.

“Jadi Insya-Allah tempoh itu akan cukup untuk lembu keluar (kuarantin) sebelum Aidiladha,” katanya.

Menyentuh mengenai rumah sembelihan yang akan digunakan sepanjang Aidiladha, Dr Norlizan menjelaskan jumlahnya masih belum ditentukan, namun sudah terdapat permintaan daripada pelbagai pihak untuk menggunakan perkhidmatan di rumah sembelihan.

“Bukan saja semasa PKP tetapi dalam keadaan sekarang pun kita masih harap dan galakan penyembelihan dilaksanakan di rumah sembelih yang ditetapkan, sama ada kerajaan atau swasta.

“Untuk tahun ini kita jangkakan seperti tahun lepas juga, yang mana banyak rumah-rumah sembelihan sudah mula menerima tempahan bukan saja dari pihak berseorangan, tetapi juga berkumpulan yang hendak melakukan ibadah korban,” katanya.-  Bernama


Peru lanjut tempoh darurat akibat cuaca ekstrem

LIMA, 18 Rabiulawal 1445H, Rabu – Peru memutuskan untuk melanjutkan tempoh darurat selama 60 hari di kebanyakan kawasan berikutan cuaca ekstrem yang disebabkan oleh El Nino dan hujan bermusim, Xinhua memetik warta kerajaan El Peruano pada Selasa.

Menurut dekri yang diterbitkan, langkah kecemasan yang terpakai untuk 855 daerah bertujuan “untuk terus melaksanakan langkah dan tindakan segera dan perlu bagi mengurangkan risiko sedia ada” yang ditimbulkan oleh fenomena iklim yang dikenali sebagai El Nino.

Lanjutan “tempoh darurat” bermula 7 Oktober telah diluluskan berikutan laporan daripada Institut Pertahanan Awam Negara, yang memberi amaran tentang “bahaya yang akan berlaku” akibat hujan lebat.- Bernama


PRU15: PAS sasar menang 40 kerusi Parlimen

ARAU, 6 Rabiulakhir 1444H, Selasa – PAS menyasarkan untuk menang sekurang-kurangnya 40 daripada lebih 60 kerusi Parlimen yang akan ditandingi pada Pilihan Raya Umum ke-15 (PRU15), kata Presidennya, Tan Sri Abdul Hadi Awang.

“Kita bekerja keras untuk menang 40 kerusi dan kalau boleh ingin menang lebih lagi,” katanya kepada pemberita selepas merasmikan Bilik Gerakan Utama Perikatan Nasional (PN) Arau di sini malam tadi.

Beliau berkata, parti itu yakin mampu mengekalkan penguasaan kerusi Parlimen di tiga negeri yang ditadbir PAS iaitu Kedah, Kelantan dan Terengganu, selain mempunyai potensi untuk menang kerusi di Pahang dan Perlis.

Abdul Hadi yang juga Timbalan Pengerusi PN berkata, gabungan itu telah selesai membuat pemilihan nama calon yang akan bertanding pada PRU15 dan pengumuman senarai calon akan dilakukan oleh Pengerusi PN, Tan Sri Muhyiddin Yasin.

Pada PRU14, PAS menang 18 kerusi Parlimen.-  Bernama


MAQIS Selangor tahan kayu red oak dari AS bernilai lebih RM88,000

SHAH ALAM, 8 Zulkaedah 1442H, Sabtu  – Jabatan Perkhidmatan Kuarantin dan Pemeriksaan Malaysia (MAQIS) Selangor menahan kayu jenis red oak dari Amerika Syarikat (AS) seberat 28.737 kilogram (kg) bernilai RM88,285.61 kelmarin.

Pengarah MAQIS Selangor Zamri Hashim berkata, penahanan itu dibuat susulan pemeriksaan di Pelabuhan Klang Utara pada 11 pagi.

“Penahanan red oak lumber ini atas kesalahan tidak mematuhi syarat import MAQIS iaitu tidak menyatakan rawatan di dalam sijil fitosanitasi sebagaimana dalam permit, lesen dan perakuan,” katanya dalam satu kenyataan di sini hari ini.

Zamri berkata, kes disiasat di bawah Seksyen 15(1) Akta Perkhidmatan Kuarantin dan Pemeriksaan Malaysia 2011 (Akta 728) dan mereka boleh dikenakan tindakan di bawah Seksyen 15(2), akta yang sama yang jika sabit kesalahan boleh didenda tidak melebihi RM100,000 atau dipenjara tidak melebihi enam tahun atau kedua-duanya sekali.

“Pihak MAQIS akan terus memperketatkan kawalan sempadan dan tiada kompromi ke atas biosekuriti barangan yang dibawa masuk dari luar negara bagi memastikan komoditi pertanian mematuhi syarat serta peraturan yang ditetapkan,” katanya. -Bernama


Penghinaan Islam semakin membarah, masyarakat perlu ‘ubat’ segera

BANGI, 18 Zulhijjah 1443H, Isnin – Perkembangan semasa tentang penghinaan terhadap Islam nyata membimbangkan dan ia semakin parah serta membarah, demikian kata Pakar Perlembagaan, Prof Datuk Dr Shamrahayu Abd Aziz.

Beliau berkata, keterujaan dalam kalangan individu dan kumpulan untuk bebas bersuara telah menampilkan kepada khalayak betapa sakitnya masyarakat ini.

Justeru, tegasnya, masyarakat memerlukan kepada ‘ubat’ yang segera dan berkesan supaya kejadian penghinaan Islam ini tidak berleluasa.

Beliau berkata, undang-undang mempunyai peruntukan yang dimuatkan dalam Kanun Keseksaan dan Undang-undang Syariah, berkaitan juga adalah Akta Hasutan.

“Undang-undang ini menyediakan hukuman. Berat atau ringan hukuman masih perlu kita bahaskan.

“Namun, persoalan lebih besar ialah keberkesanan hukuman berkenaan. Ini juga perlu diketengahkan.

“Kita kena fikir jenis dan bentuk hukuman. Para ulama dan umarak serta cendekiawan penalogi perlu tampil atau ditampilkan oleh pihak berautoriti dalam kadar segera,” katanya dalam kenyataan, hari ini.

Selain itu, Prof Shamrahayu berkata, penghayatan kepada kesucian agama Islam perlukan pendidikan, dakwah, dialog malah peranan keluarga dan masyarakat diambil berat.

“Pendidikan tentang kesucian agama Islam perlu dikukuhkan melalui pengukuhan institusi keluarga dan masyarakat. Bahkan pengukuhan kepada amalan agama perlukan dasar yang jelas, sama ada dalam pendidikan formal atau tidak formal.

“Ilmu, akhlak dan kegiatan amar ma’ruf nahi munkar perlu dijadikan teras. Ini bukan tugas Kementerian Pengajian Tinggi (KPT) atau Kementerian Pendidikan Malaysia (KPM) sahaja,” katanya.

Tegasnya, ini bukan tugas pihak berkuasa agama sahaja tetap ia turut memerlukan penglibatan pelbagai agensi atau kementerian termasuk media yang memainkan peranan.

“Para penguasa, segeralah garap Pelan Strategik Raya untuk memulihkan sakit masyarakat kita sekarang. 30 tahun belum tentu kita akan berjaya, jadi segerakanlah. Kita bentuk generasi Solahuddin al-Ayyubi,” katanya.


Wacana Ketua Wanita ISMA bersama Ketua Muslimat Hidayatullah esok

Oleh Siti Hafidah Abd Ghaffar

BANGI, 18 Rabiulakhir 1442H, Jumaat – Muslimah yang berintegriti adalah tonggak dalam mewujudkan tamadun Islam. Peranan mereka tidak boleh diabaikan kerana sumbangan wanita muslimah dalam menuntut dakwah amat diperlukan.

Justeru, Wanita Ikatan Muslimin Malaysia (ISMA) dengan kerjasama Muslimat Hidayatullah (Mushida) akan menjawab persoalan bagaimana muslimah memainkan peranan dalam mewujudkan peradaban serta cara hendak mengukuhkan integriti menerusi semangat dakwah dalam sesi webinar yang diadakan esok.

Mengangkat tajuk ‘Meneguhkan Integritas Muslimah Demi Tegaknya Peradaban Islam’, webinar Persidangan Pra-Nasional Muslimat Hidayatullah Siri 3 itu akan menampilkan dua ahli panel iaitu, Ketua Wanita ISMA, Ustazah Dr Suriani Sudi dan Ketua Umum Pengurus Pusat Muslimat Hidayatullah, Dr (Cand) Reny Susilowati.

Selain disiarkan secara langsung menerusi saluran Youtube ID Hidayatullah, program webinar bersama moderator Ani Chaerani juga disiarkan oleh TV Pertiwi pada Sabtu ini, jam 9 pagi waktu tempatan.

Difahamkan, kerjasama antara Wanita ISMA dengan Mushida dalam sesi webinar itu adalah salah satu pelaksanaan Memorandum Persefahaman (MoU) yang disepakati dalam bidang dakwah, media dan pendidikan kedua-dua pertubuhan itu.

Bercakap kepada Ismaweb.net, Reny berkata, peranan muslimah pada zaman ini secara realitinya terbawa-bawa oleh arus globalisasi dan modernisasi sehingga fitrah dan jati diri mereka menjadi lemah.

“Seharusnya perkembangan sains dan teknologi tidak melemahkan fitrah dan jati diri muslimah sebaliknya menguatkan mereka,” katanya.

Reny ketika ini sedang melanjutkan melanjutkan pengajian ke peringkat Ijazah Doktor Falsafah (PhD) di Universiti Ibn Khaldun Bogor.

Beliau menggenggam anugerah Diploma dari Universiti Airlangga, Ijazah Sarjana Muda dari IKIP PGRI Surabaya – kini dikenali sebagai Universiti PGRI Adi Buana Surabaya – dan Ijazah Sarjana dari Universiti Ibn Khaldun Bogor pada 2006.

Ibu kepada tiga orang anak itu pernah menganggotai Himpunan Mahasiswa Islam (HMI), Jabatan Pendidikan Mushida, Jabatan Sumber Manusia dan Badan Berautonomi Mushida, Ketua Perkaderan Mushida serta Ketua Umum Mushida pada 2010 hingga sekarang.

Beliau pernah berkhidmat sebagai Guru Besar di tadika Solo dan Depok, Sekolah Rendah Depok, serta menganggotai Jabatan Pendidikan Sekolah Berasrama aliran agama Hidayatullah, Depok.


Israel halau puluhan keluarga di Silwan

BAITULMAQDIS, 29 Syawal 1442H, Khamis – Sikap tamak haloba negara penjajah Israel semakin menjadi-jadi apabila mengeluarkan perintah pengusiran ke atas puluhan keluarga Palestin.

Notis pengusiran yang dikeluarkan kepada penduduk di bandar Al-Bustan di Silwan, dekat Baitulmaqdis yang diduduki itu atas alasan kononnya mengikut keputusan mahkamah.

Penduduk Palestin perlu meninggalkan kediaman mereka tanpa sebarang harta benda dalam tempoh 21 hari setelah menerima notis berkenaan.

Dalam notis sama, Israel tidak akan bertanggungjawab terhadap sebarang kerosakan ke atas harta benda yang ditinggalkan.

Notis itu juga dikeluarkan setelah Israel menangguhkan keputusan mengusir dua daripada tujuh keluarga Palestin di Silwan pada bulan lalu.

Sementara itu, puluhan penduduk Silwan berkumpul bagi mengadakan bantahan atas perintah pengusiran itu.

Bagaimanapun, rejim pengganas Israel yang meleraikan bantahan itu secara kasar telah memukul dan menangkap beberapa penduduk Palestin.

Penempatan Al-Bustan yang terletak di selatan bandar lama Silwan diduduki oleh 119 keluarga Palestin di 88 bangunan.

Penempatan itu diancam perobohan bagi memberi ruang pembinaan taman arkeologi Israel.

Al-Bustan, iaitu nama perbandaran Baitulmaqdis telah secara rasmi ditukar menjadi Gan Hamelekh atau Taman Raja, kononnya taman untuk raja-raja Israel pada ribuan tahun lalu. -Agensi


Korea Selatan siasat kematian 2 penerima suntikan AstraZeneca

SEOUL, 19 Rejab 1442H, Rabu – Pihak berkuasa Korea Selatan sedang melakukan siasatan berhubung kematian dua orang yang dipercayai meninggal dunia setelah beberapa hari menerima suntikan vaksin COVID-19, AstraZeneca.

Syarikat farmaseutikal AstraZeneca yang mengambil maklum akan siasatan dilakukan oleh  Agensi Pencegahan dan Kawalan Penyakit Korea (KDCA) itu berkata, keselamatan vaksin telah banyak kali dikaji dalam ujian klinikal, selain data yang turut mengesahkan bahawa vaksin berkenaan berfungsi dengan baik.

“KDCA sedang melakukan tinjuan epidemiologi dengan pihak berkuasa tempatan bagi mengesahkan jika ada sebarang hubung kait dengan inokulasi,” kata Pengarah KDCA Jeong Eun-kyeong dalam satu taklimat.

Bagaimanapun, beliau masih belum mengesahkan jika terdapat hubungan kausal dengan vaksin.

Pada masa sama, Eun-kyeong berkata, seorang warga emas berusia 63 tahun yang ditempatkan di pusat penjagaan orang tua yang turut menghidapi penyakit serebrovaskular, telah mengalami beberapa gejala termasuk demam panas setelah diberi vaksin empat hari lalu.

Mangsa kemudiannya dipindahkan ke hospital pada Selasa, namun meninggal dunia setelah menunjukkan gejala keracunan darah dan radang paru-paru, lapor agensi berita Yonhap.

Sementara itu, seorang lagi pesakit berusia dalam lingkungan 50-an yang turut menghidapi penyakit jantung dan diabetes telah meninggal dunia pada Rabu, setelah beberapa kali mengalami serangan jantung.

Beliau turut menerima suntikan vaksin sehari sebelum hari kematiannya.

Eun-kyeong berkata, meskipun masih belum terdapat kes kematian akibat suntikan vaksin COVID-19 yang dibangunkan oleh AstraZeneca atau Pfizer/ Biontech, namun beliau menggesa orang ramai mengambil gambar ketika mereka berada dalam keadaan sihat.

Selain itu, KDCA berkata, setakat ini, seramai 207 orang mengalami reaksi negatif termasuk tiga daripadanya mengalami alahan teruk, yang dikenali sebagai anafilaksis setelah menerima suntikan vaksin.

Korea Selatan mula memvaksinasi penduduknya minggu lalu.

Menjelang lewat malam Selasa, seramai 85,904 orang telah menerima dos pertama vaksin AstraZeneca, manakala 1,524 lagi diberi suntikan vaksin Pfizer.

Korea Selatan melaporkan 444 kes baharu COVID-19 pada Selasa berbanding 344 kes pada Isnin.

Angka berkenaan menjadikan jumlah jangkitan di negara itu setakat semalam sebanyak 90,816 kes, dengan 1,612 kematian.

Media sebelum ini melaporkan bahawa pampasan lebih daripada 430 juta won (AS$383,500) akan diberi untuk kematian akibat vaksin COVID-19. -Agensi


Malaysia menuju negara gagal, dakwa kolumnis Bloomberg

KUALA LUMPUR, 28 Zulkaedah 1442H, Jumaat – Keadaan putus asa rakyat Malaysia yang miskin digabungkan dengan kemelut politik terbaharu parti-parti terkemuka di tengah-tengah sekatan pergerakan yang tidak tentu arah adalah tanda-tanda kejatuhan sebuah negara yang pernah megah.

Kolumnis Bloomberg Opinion yang merangkumi ekonomi Asia, Daniel Moss mengatakan, bendera putih yang dikibarkan oleh rakyat Malaysia untuk menandakan keperluan mendapatkan makanan dan sejumlah wang tunai menggambarkan rasa tidak puas hati terhadap keadaan yang merosot dan ekonomi yang bermasalah.

Sedangkan, para politikus terjebak dalam saga selama bertahun-tahun dengan pengumuman terbaharu dari UMNO, yang menyatakan ia akan meninggalkan gabungan yang dipimpin oleh Perdana Menteri, Tan Sri Muhyiddin Yassin dan mendesaknya untuk meletak jawatan.

Moss memberi amaran bahawa ini mungkin bukan akhir daripada permusuhan kerana UMNO kini berpecah antara ahli-ahli yang ingin merebut kembali kedudukan dominan parti itu, dan Ahli Parlimen yang ingin mengekalkan ‘jawatan Kabinet yang bagus’ yang telah diberikan oleh Muhyiddin kepada mereka.

Rakyat di negara ini sudah hilang harapan dan berhasrat menggulingkan kerajaan, walaupun mereka tidak jelas sama ada masihkah ada kerajaan untuk mereka gulingkan pada hari ini, dakwanya.

“Perdana Menteri negara itu pernah diberi penghargaan untuk kepimpinan yang stabil, walaupun dengan sifat autoritarian. Namun, Ahli Parlimen terbukti tidak dapat menyatukan pemimpin atau memacu program untuk menuntut Malaysia melalui situasi ini.

“Bangsa ini dilanda berbagai krisis – sosial, ekonomi dan politik – yang diperburuk oleh satu sama lain,” katanya.

Sementara itu, Moss berkata, kesemua isu yang berlaku disebabkan negara ini berterusan berdepan peningkatan jumlah kes COVID-19, kadar vaksinasi rendah dan ‘lockdown’ berlanjutan dengan kilang diarah tutup, pengangkutan awam ‘dalam kapasiti minimum kerana kekurangan penumpang’ dan pihak tentera digerak bertugas di sekatan jalan raya.

Pada masa lalu, Malaysia pernah bersinar sebagai ikon pasaran baru muncul, katanya.

“Semasa Perdana Menteri, Dr Mahathir Mohamad dari tahun 1981 hingga 2003, negara berkembang pesat dengan inflasi yang relatif rendah dan anggaran yang stabil. Dia menolak bantuan dari IMF dan mencabar ortodoksi dengan mengenakan kawalan modal dan menetapkan kadar pertukaran semasa krisis Asia. Bertentangan dengan ramalan bahawa usaha itu akan gagal, mereka menaikkan Malaysia.

“Keadaan bagaimanapun mula menunjukkan masalah apabila membelanjakan secara tidak perlu bagi pembinaan lapangan terbang baharu, disusuli Menara Berkembar (Petronas),” katanya.

Manakala, bekas Perdana Menteri, Datuk Seri Najib Razak pula dibelenggu kehilangan pesawat MH370 di mata dunia.

Selain itu, Moss mendakwa, ketegangan agama dan etnik semakin parah sejak akhir-akhir ini, selain kredibiliti kepemimpinan semakin terhakis sekiranya lebih panjang tempoh diambil untuk menyelesaikan vaksinasi di negara itu.

“Ujian semasa yang berlaku ketika ini tidak mampu menyelesaikan keperluan perniagaan, kewangan mahupun menyediakan makanan di atas meja.

“Tiada negara mampu melalui pancaroba ini selama-lamanya dan menjadi contoh, selain gagal berfungsi,” dakwanya.


PM penerima pertama vaksin COVID-19 hujung bulan ini

KUALA LUMPUR, 30 Jamadilakhir 1442H, Jumaat – Perdana Menteri Tan Sri Muhyiddin Yassin akan menjadi orang pertama menerima suntikan vaksin COVID-19 apabila bekalannya sampai di Malaysia hujung bulan ini.

Perkara itu disahkan Menteri Sains, Teknologi dan Inovasi merangkap Menteri Penyelaras Program Imunisasi COVID-19 Kebangsaan Khairy Jamaluddin.

“Ya saya sahkan PM adalah orang pertama disuntik vaksin Pfizer sebab nak beri keyakinan kepada orang ramai bahawa vaksin selamat diguna pakai,” katanya dalam rancangan Ruang Bicara terbitan Bernama TV malam semalam (Khamis).

Pada 4 Feb lepas, Muhyiddin berkata kerajaan akan memulakan Program Imunisasi COVID-19 Kebangsaan mulai hujung bulan ini, dengan kerajaan menyasarkan 80 peratus populasi negara ini atau 26.5 juta individu menerima vaksin yang akan diberikan secara percuma dalam tiga fasa.

Fasa pertama dari Feb hingga April adalah untuk sejumlah 500,000 petugas barisan hadapan yang terlibat secara langsung dalam memerangi wabak itu, fasa kedua dari April-Ogos adalah bagi kumpulan berisiko tinggi iaitu warga emas berusia 60 tahun ke atas dan kumpulan rentan dengan masalah morbiditi seperti penyakit jantung, obesiti, diabetes dan tekanan darah tinggi selain golongan orang kurang upaya (OKU).

Fasa ketiga pula adalah bagi golongan dewasa berusia 18 tahun ke atas dari Mei ini hingga Februari tahun depan.

Menjawab dakwaan kononnya Malaysia menerima vaksin COVID-19 agak lewat berbanding negara maju lain serta negara jiran, Khairy menjelaskan ini kerana Malaysia lebih fokus kepada perancangan program imunisasi vaksinasi yang lebih cekap dan berkesan untuk dijalankan sepanjang tahun sebaik sahaja vaksin diterima akhir bulan ini.

“Kita tidaklah lambat sangat seperti Australia, Korea Selatan dan Jepun yang masih mengkaji (vaksin yang sesuai). Saya suka mempercepatkan proses pembelian dan penghantaran dan selama ini mengikut perjanjian termeterai, kita akan terima pada Februari,” tambah beliau.

Khairy berkata Indonesia mendapat vaksin Sinovac awal kerana negara itu merupakan tempat ujian manakala Singapura membuat pelaburan dengan pengeluar vaksin Pfizer-BioNTech.

Disebabkan itu katanya, kedua-dua negara berkenaan mendapat keutamaan dari pengeluar.

“Saya rasa Malaysia tidaklah lewat sangat kerana kita tepati perjanjian. Apabila kita menerimanya (vaksin), kita akan dapat buat program vaksinasi. Tidak guna ada vaksin yang banyak tetapi tidak dapat membuat suntikan berkesan,” katanya. – Bernama


Kempen Malaysia Sejahtera Tanpa Arak sasar 1 juta tandatangan

Oleh Ainul Illia Meor Suzurudin

BANGI, 22 Rejab 1443H, Khamis – Kempen Malaysia Sejahtera Tanpa Arak akan dilanjutkan beberapa bulan lagi untuk mencapai sasaran sejuta tandatangan pada petisyennya.

Pengarah kempen, Ustaz Abdullah Hussen berkata, setakat ini pihaknya berjaya mengumpul 12,770 tandatangan dalam talian serta 1,000 tandatangan petisyen secara fizikal.

“Kami bercadang untuk melanjutkan kempen ini beberapa bulan lagi hingga mencapai sejuta tandatangan,” katanya ketika dihubungi Ismaweb.net.

Beliau berkata, petisyen itu akan diserahkan kepada kementerian berkaitan seperti Kementerian Perdagangan Dalam Negeri dan Hal Ehwal Pengguna Malaysia (KPDNHEP), Kementerian Pembangunan Wanita, Keluarga Dan Masyarakat (KPWKM) dan Kementerian Dalam Negeri (KDN).

Selain itu, katanya, di peringkat negeri, petisyen sokongan masyarakat setempat dan surat bantahan akan diserahkan kepada pihak berkuasa tempatan (PBT).

Bagi merancakkan lagi kempen ini, Ustaz Abdullah berkata, pihaknya akan melakukan perbincangan serta mendapatkan sokongan daripada NGO-NGO Islam dan badan-badan yang lain untuk menjayakan kempen ini.

Terdahulu, kempen ini membuat tuntutan dalam empat perkara, iaitu pertama, menuntut kerajaan agar menetapkan polisi komuniti bebas arak supaya tiada lagi program yang menghidangkan arak secara terbuka dan umum.

Kedua, menuntut PBT agar menguat kuasa dan memperkemas undang-undang berkaitan arak serta memperketatkan lagi syarat-syarat membeli dan menjual arak.

Ketiga, menuntut PBT agar tidak membenarkan penjualan arak di kedai-kedai serbaneka di kawasan majoriti muslim.

Manakala terakhir sekali, mereka menuntut pihak berkuasa agar membuat pemeriksaan dan pemantauan yang lebih ketat ke atas pemandu-pemandu mabuk terutamanya di waktu malam.


Nano mist tak sesuai dijadikan alat disinfeksi

BANGI, 14 Safar 1443H, Selasa – Penggunaan alat semburan nano mist bagi tujuan disinfeksi tidak menggantikan keperluan nyahkuman permukaan secara manual.

Ketua Pengarah Kesihatan, Tan Sri Dr Noor Hisham Abdullah berkata, ramai beranggapan bahawa alat tersebut berupaya menghapuskan virus di udara dan juga di permukaan.

“Nano mist spray digunakan sebagai alat disinfeksi bagi mengekang penularan COVID-19 sejak kebelakangan ini.

“Bagaimanapun, keberkesanan penggunaan nano mist spray untuk disinfeksi bergantung kepada keupayaan alat tersebut untuk menghasilkan semburan yang sekata pada permukaan, jenis dan kepekatan larutan disinfeksi digunakan serta tempoh masa pendedahan,” katanya menerusi satu kenyataan, hari ini.

Beliau berkata, beberapa larutan disinfeksi sedia ada seperti larutan yang mengandungi alkohol 70 hingga 90 peratus, hydrogen peroxide, thymol, quarternary ammonia dan juga larutan berasaskan klorin berkesan bagi membunuh virus SARS-CoV-2 di permukaan.

“Senarai larutan disinfeksi yang berkesan untuk SARS-CoV-2 boleh diperolehi di laman sesawang US Environmental Protection Agency https://www.epa.gov/coronavirus/about-listn-disinfectants-coronavirus-covid-19-0 yang menjadi rujukan seluruh dunia,” katanya.

Semua larutan disinfeksi yang dinyatakan tersebut tegas beliau adalah bertujuan untuk nyahkuman di permukaan persekitaran dan tidak sesuai digunakan secara langsung ke atas manusia.

“Ini adalah kerana, sesetengah larutan disinfeksi ini boleh menyebabkan iritasi pada mata, kulit, saluran pernafasan dan juga sistem pencernaan,” katanya.


Bank tingkatkan ciri keselamatan tangani penipuan, scam

KUALA LUMPUR, 10 Zulhijjah 1444H, Khamis – Institusi perbankan di Malaysia akan terus menyesuaikan dan menambah baik ciri-ciri keselamatan mereka, selaras dengan lima langkah utama Bank Negara Malaysia (BNM) untuk memerangi penipuan kewangan.

Lima langkah utama, yang diumumkan pada Disember 2022, ialah tempoh bertenang transaksi, berhijrah daripada perkhidmatan pesanan ringkas (SMS) kepada kata laluan sekali (OTP) bagi kaedah pengesahan yang lebih selamat, hanya satu peranti mudah alih atau peranti selamat untuk pengesahan transaksi perbankan dalam talian, mengalih keluar hiperpautan daripada komunikasi SMS dan e-mel, dan talian hotline 24 jam khusus untuk aktiviti penipuan kewangan.

Dalam satu kenyataan hari ini, RHB Banking Group berkata, ia telah mengambil pendekatan holistik dengan terus meningkatkan ciri keselamatan dalam perbankan internet dan platform perbankan mudah alihnya untuk membantu kumpulan itu dalam mengenal pasti dan menghapuskan ancaman aktiviti penipuan.

“Salah satu langkah keselamatan RHB ialah pemindahan lengkap SMS OTP ke ciri kebenaran transaksi Secure Plus untuk perbankan mudah alih dan platform perbankan internet menjelang bulan ini.

“Sebagai tambahan kepada langkah-langkah sedia ada, kami juga memperkenalkan ciri ‘Lock Account’ atau ‘Kill Switch’ yang mana pelanggan boleh menyekat akses kepada akaun perbankan mereka apabila aktiviti penipuan dikesan,” kata RHB.

Bank itu juga secara proaktif menjalankan kempen pendidikan kesedaran penipuan melalui pelbagai saluran komunikasi, seperti di laman web korporatnya, platform media sosial, platform perbankan internet dan mudah alih, yang merentasi 200 cawangan RHB di seluruh negara.

Sementara itu, OCBC Malaysia, yang terdiri daripada OCBC Bank (Malaysia) Bhd (OCBC Bank) dan anak syarikat perbankan Islamnya OCBC Al-Amin Bank Bhd, berkata ia telah memindahkan semua pelanggan ke OCBC OneToken yang lebih selamat dan terjamin sebagai langkah tambahan untuk melindungi mereka daripada menjadi mangsa penipuan dalam talian.

Kumpulan perbankan itu berkata, dengan ciri-ciri OCBC OneToken, pengesahan SMS OTP bukan lagi pilihan untuk membenarkan transaksi perbankan dalam talian dan mengalih keluar semua hiperpautan, serta nombor telefon dalam komunikasi SMS lain untuk mengelakkan pelanggan menjadi mangsa percubaan pancingan data oleh ‘scammer’.

“OCBC OneToken telah diperkenalkan pada awal 2019. Ia adalah token digital yang boleh didapati di aplikasi Perbankan Mudah Alih OCBC Malaysia.

“Ia membolehkan pelanggan mendapatkan OTP dengan selamat untuk membenarkan transaksi perbankan dalam talian mereka, dan ia hanya boleh diaktifkan pada satu telefon mudah alih pada bila-bila masa,” katanya.

Selain menyediakan keselamatan pengesahan dua faktor (2FA), bank itu berkata OCBC OneToken mempunyai keupayaan pertahanan yang terbina secara dalaman untuk mengesan ancaman pada telefon mudah alih pelanggan.

Public Bank Bhd juga baru-baru ini memperkenalkan ciri tempoh bertenang transaksi melalui perbankan internet PBe dan aplikasi mudah alih PB engage MY, yang direka untuk meminimumkan risiko transaksi tanpa kebenaran dan aktiviti yang berpotensi untuk ditipu, bagi memastikan keselamatan wang pelanggan.

“Semua pengguna PBe dan PB engage MY kini dikehendaki mengaktifkan kaedah pengesahan 2 faktor yang lebih mantap yang dipanggil PB Secure Sign. Pengaktifan hanya boleh dilakukan di mesin juruwang automatik atau ATM, cawangan Public Bank dan bantuan sokongan pelanggan PBe di 03-2170 8000.

“Sebaik sahaja diaktifkan, PB SecureSign akan menjalani tempoh bertenang selama 12 jam. Pelanggan hanya boleh mula meluluskan transaksi dalam talian selepas tempoh bertenang,” katanya.

Bagi terus melindungi keselamatan platform perbankan dalam talian pelanggan, bank itu berkata PB SecureSign hanya boleh diaktifkan pada satu peranti yang akan digunakan sebagai peranti utama yang bertanggungjawab meluluskan transaksi.

Public Bank juga mengalih keluar hiperpautan daripada komunikasi SMS dan e-mel dan menyediakan talian hotline keselamatan penipuan siber 24 jam untuk membolehkan pelanggan melaporkan penipuan atau aktiviti mencurigakan yang berkaitan dengan akaun mereka.- Bernama


Hanya pendidikan satu aliran mampu harmonikan kaum

BANGI, 24 Muharram 1442H, Sabtu – Ikatan Guru-Guru Muslim Malaysia (i-Guru) mengajak semua pihak menjadikan Penyata Razak 1956 sebagai asas untuk mewujudkan sekolah satu aliran, demi menyatukan semua kaum dalam satu bumbung pendidikan.

Presidennya, Ustaz Mohd Azizee Hasan berkata, angka 63 tahun kemerdekaan sepatutnya menjadikan pemimpin serta masyarakat am seluruhnya matang untuk memikirkan bentuk dan acuan pendidikan yang sesuai buat generasi akan datang.

Ini supaya rakyat tidak terpisah lagi dalam kerangka politik kepartian dan perkauman sempit, katanya.

“Tahun ini kita meraikan Hari Kebangsaan bertemakan Malaysia Prihatin. Semangat ini perlu disemarakkan dalam segenap kehidupan rakyat terutama di peringkat sekolah lagi demi mewujudkan perpaduan dan menyuburkan patriotisme terhadap watan,” katanya dalam satu kenyataan, harini.

Mengulas lanjut, beliau berkata, kemerdekaan sewajarnya mendidik rakyat menjadi bangsa yang menjunjung Perlembagaan dan berdiri teguh dengan prinsip Rukun Negara.

“Kes mengibar Jalur Gemilang terbalik, tidak menghormati lagu Negaraku, mempersoalkan tulisan Jawi adalah satu bentuk generasi yang tidak menghargai semangat patriotisme.

“Anak-anak dari bangku sekolah perlu diajar erti menghargai lagu Negaraku, menghormati prinsip Rukun Negara dan menyanjung keluhuran Perlembagaan serta mengelak isu-isu sensitif seperti kontrak sosial, bahasa kebangsaan, agama Islam sebagai agama rasmi dan kedaulatan raja-raja Melayu,” katanya.

Bagi merealisasikan perkara ini, Ustaz Mohd Azizee berkata, perlu ada kesungguhan untuk mewujudkan satu aliran pendidikan yang menaungi kepentingan semua kaum.

“Ia supaya semua murid pelbagai kaum bangsa dapat bersatu hati menerima ilmu di bawah satu bumbung sistem persekolahan sejak dari usia tadika lagi,” katanya.


Bukit Melaka: Perjuangan dekolonisasi sejarah mesti diteruskan

BUKIT Melaka merupakan satu elemen yang penting dalam persejarahan Kesultanan Melayu Melaka. Catatan dari China dan Portugis merupakan sebahagian daripada himpunan bukti yang memperlihatkan kepentingan Bukit Melaka ini dalam sejarah Melaka.

Terdapat satu catatan China yang membuktikan Bukit Melaka sebagai tapak istana dan kawasan pentadbiran Kesultanan Melayu Melaka [1]. Catatan tersebut telah menyatakan hadiah ‘batu sendi’ kepada Kesultanan Melayu Melaka oleh Kerajaan China telah ditempatkan di atas Bukit Melaka [1]. Hal ini kerana, Kesultanan Melaka mengiktiraf Bukit Melaka sebagai ‘tiang seri negara’ bagi Melaka kerana di situlah terletaknya istana Sultan yang menjadi paksi kedaulatan dan kemakmuran kerajaan.

Terdapat juga catatan oleh penulis Portugis yang memperlihatkan kedudukan penting Bukit Melaka sebagai lokasi pentadbiran Kesultanan Melaka. Ini dapat dilihat menerusi rekod lukisan pada tahun 1508, iaitu semasa kedatangan Lopez De Sequiera ke Melaka yang menunjukkan lokasi istana Melaka yang berada di Bukit Melaka [2].

Pelan bandar Melaka pada tahun 1500, iaitu semasa pemerintahan Kesultanan Melayu Melaka, yang dilakar dalam kajian McRoberts (1991) juga telah membuktikan nama asal Bukit St.Paul ini merupakan Bukit Melaka.

Bukit Melaka merupakan antara tempat utama yang menjadi sasaran serangan Portugis ke atas Melaka pada tahun 1511. Ini adalah kerana ia menempatkan Istana Melaka dan berdekatan dengan Masjid Jamik Melaka [4]. Walaubagaimanapun, barisan tentera Kesultanan Melaka teguh mempertahankan ‘tiang seri’ kerajaan mereka.

Selepas penaklukan pusat pemerintahan Kesultanan Melayu Melaka pada Ogos 1511, Portugis telah melakukan kemusnahan terhadap segala bukti kewujudan peradaban Melayu-Islam di Melaka. Menurut satu kertas kerja mengenai Kota Melaka, Istana, Masjid Jamik, makam dan rumah-rumah pembesar telah dimusnahkan dan digunakan untuk membangunkan kota pemerintahan Portugis di Melaka yang dikenali sebagai A’Famosa [1].

Alfonso De Albuquerque selaku panglima perang Portugis telah mengarahkan pembinaan Kota A’Famosa sehingga siap pada tahun 1512 dengan mengelilingi Bukit Melaka dengan tujuan mempertahankan Kota Melaka daripada serangan Sultan Mahmud Syah dan kerajaan Melayu lain seperti Acheh [1]. Kota A’Famosa tersebut dikatakan dibina sebahagiannya di atas tapak Masjid Melaka yang diruntuhkan Portugis [2]. Selain itu, batu-batu nisan makam Sultan-sultan Melaka terdahulu turut digunakan oleh Portugis sebagai bahan binaan A’Famosa [5].

Pembinaan gereja sekitar tahun 1560an oleh Duarte Coelho semasa penjajahan Portugis, di puncak Bukit Melaka telah memberi kesan kepada sejarah asal tempat tersebut [6]. Selepas kejatuhan Melaka ke bawah pemerintahan Belanda pada tahun 1641, mereka menukarkan nama gereja tersebut kepada Gereja St. Paulus [7].

Kesannya, sehingga ke hari ini, Bukit Melaka yang menempatkan Gereja St. Paulus ini bertukar nama kepada Bukit St. Paul. Sehingga ke hari ini juga, fakta yang terkandung dalam pengajaran sejarah negara turut mengguna pakai nama Bukit St. Paul berbanding nama asalnya, iaitu Bukit Melaka.

Dekolonisasi Sejarah Negara

Hari ini, terdapat perdebatan daripada pelbagai pihak dalam usaha mengembalikan semula nama Bukit St. Paul kepada Bukit Melaka. Cadangan dari pihak Perbadanan Muzium Melaka (PERZIM) untuk mengembalikan semula nama Bukit Melaka merupakan sesuatu yang perlu disambut positif oleh semua pihak.

Kita seharusnya mempunyai kesedaran bahawa tanah air ini perlu dibebaskan sepenuhnya dari sebarang bentuk penjajahan, bukan sahaja dalam bentuk fizikal, tetapi juga dalam naratif persejarahan negara.

Polemik mengenai Bukit Melaka ini tidak jauh berbeza seperti mana kedudukan Kota A’Famosa yang ditinggalkan penjajah Portugis atau bangunan Stadthyus yang merupakan warisan Belanda dalam naratif sejarah negara. Sedangkan pada hakikatnya, di tapak warisan penjajah ini telah berdirinya pusat pemerintahan sebuah empayar maritim Melayu bertaraf antarabangsa yang masyhur dan disegani seluruh dunia.

Perjuangan dekolonisasi sejarah ini tidak seharusnya terhenti pada Bukit Melaka sahaja, tetapi perlu menyeluruh sehingga generasi akan datang melihat warisan sejarah bangsa seperti mana bangsa Turki memandang bangga akan Hagia Sophia atau bangsa China ketika melihat tembok besar mereka.

Fahmi Bahrudin
Pegawai penyelidik IRIS Institute

Rujukan

[1] N. A. B. Mokhtar, N. H. S. B. N. A. Rahman and K. B. Kosman, “Kewujudan Kota Melayu Melaka,” in Seminar Antarabangsa Ke-3 Arkeologi, Sejarah Dan Budaya Di Alam Melayu, Bangi, 2014.
[2] K. A. Kosman and N. A. Mokhtar, “Rough Planning of Melaka Malay City Before 1511 Based on Portuguese Sources”.
[3] R. W. Mcroberts, “A Study In Growth: An Economic History Of Melaka 1400 —1510,” Journal of the Malaysian Branch of the Royal Asiatic Society, vol. 64, no. 2, pp. 47-78, 1991.
[4] R. J. Wilkinson, “The Capture of Malacca, A.D. 1511,” Journal of the Malaysian Branch of the Royal Asiatic Society, vol. 61, pp. 71-76, 1912.
[5] G. Irwin, “Malacca Fort,” Journal of Southeast Asian History, vol. 3, no. 2, pp. 19-44, 1962.
[6] B. A. Kayan, I. A. Halim and N. S. Mahmud, “Green Maintenance for Heritage Buildings: An Appraisal Approach for St Paul’s Church in Melaka, Malaysia,” International Journal of Technology , pp. 1415-1428, 2018.
[7] R. N. Bland, Historical Tombstones Of Malacca, Mostly Of Portuguese Origin, With The Inscriptions In Detail And Illustrated By Numerous Photographs – Primary Source Edition, London: Elliot Stock, 62, Paternoster Row, E.C, 1905.

Sumber http://fokus.my/polemik-bukit-st-paul-bukit-melaka/


Bagaimana nasib masa depan Palestin?

BANGI, 8 Rejab 1442H, Sabtu – Tindakan Emiriah Arab Bersatu (UAE) melantik Duta Besar yang pertama ke negara penjajah Israel – selepas menormalkan hubungan – amat mendukacitakan seluruh umat Islam.

Pengarah Komunikasi Strategik di Kementerian Luar UAE sebelum ini mengesahkan Mohammed Mahmoud Al Khajah dilantik sebagai Duta Besar UAE ke Israel.

Langkah itu pastinya akan disusuli oleh Bahrain, Maghribi dan Sudan, selepas didahului oleh Mesir dan Jordan.

Bimbang dengan perkembangan itu, Naib Presiden Ikatan Muslimin Malaysia (ISMA), Prof Dr Zainur Rashid Zainuddin mempersoalkan sama ada akan ada negara lain meneruskan perjuangan membebaskan Palestin.

“Siapakah yang akan perjuangkan masa depan Palestin yang dijajah oleh rejim zionis setelah Israel yang menjajah ini diiktiraf sebagai negara berdaulat?

“Namun saya tetap mendoakan agar Masjid al-Aqsa (kiblat pertama umat) dan keseluruhan bumi Palestin akan bebas jua,” katanya.

Perjanjian ‘normalisasi hubungan’ ditandatangani antara Israel dan UAE pada 15 September 2020, dalam majlis yang diadakan di Amerika Syarikat (AS).

Selepas perjanjian itu, kerajaan UAE memutuskan untuk membina kedutaan negara itu di Tel Aviv pada 24 Januari.

Negara-negara lain turut mengikut jejak UAE dalam menjalinkan hubungan normalisasi dengan Israel, termasuk Bahrain, Sudan dan Maghribi.

Perjanjian normalisasi UAE-Israel mencetuskan protes dan kecaman di negara-negara muslim dan Arab, selain menyifatkannya sebagai satu bentuk pengkhianatan terhadap rakyat Palestin.


Tiga majlis agama Islam negeri jadi ‘amicus curiae’ dalam rayuan kes kalimah Allah

PUTRAJAYA, 26 Jamadilakhir 1444H, Khamis – Mahkamah Rayuan hari ini membenarkan tiga majlis agama Islam negeri bertindak sebagai amicus curiae (rakan mahkamah) dalam rayuan kerajaan terhadap keputusan Mahkamah Tinggi berhubung hak penggunaan kalimah ‘Allah’ oleh wanita beragama Kristian dari Sarawak bagi tujuan pendidikan agamanya.

Tiga majlis itu ialah Majlis Agama Islam Wilayah Persekutuan (MAIWP), Majlis Agama Islam Selangor (MAIS) dan Majlis Agama Islam Negeri Kedah (MAIK).

Amicus curiae bukan pihak dalam saman undang-undang tetapi pihak yang dibenarkan untuk membantu mahkamah dengan memberi maklumat atau nasihat berkenaan beberapa perkara undang-undang yang secara langsung kepada kes itu.

Panel tiga hakim Mahkamah Rayuan terdiri daripada Datuk Yaacob Md Sam, Datuk S.Nantha Balan dan Datuk Mohd Nazlan Mohd Ghazali membenarkan permohonan ketiga-tiga majlis agama itu untuk bertindak sebagai amicus curiae dalam rayuan tersebut.

Yaacob, yang mengetuai panel itu bagaimanapun berkata ketiga-tiga majlis itu perlu memohon kepada panel hakim yang akan mendengar rayuan berkenaan sama ada mereka boleh berhujah di mahkamah semasa pendengaran rayuan.

Terdahulu, Yaacob membenarkan majlis agama itu menarik balik permohonan mereka untuk mencelah dalam rayuan tersebut dan membatalkan permohonan tanpa kebebasan untuk memfailkan semula. Beliau juga tidak membuat sebarang perintah mengenai kos.

Pencelah ialah seseorang yang campur tangan sebagai pihak ketiga dalam prosiding undang-undang.

Dalam prosiding yang dijalankan secara dalam talian, peguam Mohamed Haniff Khatri Abdulla yang mewakili majlis-majlis itu memberitahu mahkamah bahawa susulan perbincangan dengan pihak-pihak dalam rayuan itu, telah dipersetujui bahawa majlis-majlis itu menarik balik permohonan sebagai pencelah dan sebaliknya akan bertindak sebagai amicus curiae.

Peguam Lim Heng Seng yang mewakili Jill Ireland Lawrence Bill, wanita suku kaum Melanau dari Sarawak yang beragama Kristian, mengesahkan dan memohon mahkamah membatalkan permohonan tanpa kebebasan untuk memfailkan semula. Beliau turut juga memohon kos.

Peguam Persekutuan Noor Atiqah Zainal Abidin yang mewakili Kementerian Dalam Negeri (KDN) dan kerajaan juga memberitahu mahkamah bahawa beliau tiada bantahan terhadap penarikan balik permohonan pencelah dan juga agar majlis agama itu tampil sebagai amicus curiae.

Pada 10 Mac 2021, Mahkamah Tinggi di sini memutuskan bahawa penganut agama Kristian di seluruh negara boleh menggunakan kalimah “Allah” dan tiga perkataan Arab yang lain dalam penerbitan agama mereka untuk tujuan pendidikan selepas membenarkan permohonan semakan kehakiman Jill Ireland.

Dalam permohonannya, wanita itu antara lain memohon perisytiharan bahawa adalah hak perlembagaannya untuk mengakses penerbitan Kristian dalam menjalankan haknya untuk mengamalkan agama dan hak untuk pendidikan, seperti yang diperuntukkan di bawah Perkara 11 Perlembagaan Persekutuan.

Mahkamah Tinggi juga memutuskan bahawa arahan KDN pada 1986 yang melarang penggunaan perkataan “Allah, Baitullah, Kaabah dan solat” oleh orang bukan Islam adalah menyalahi undang-undang dan tidak berperlembagaan.

KDN dan kerajaan kemudiannya memfailkan rayuan di Mahkamah Rayuan pada 15 Mac tahun yang sama.

Pengurusan kes untuk rayuan kerajaan ditetapkan pada 26 Januari. – Bernama


Dedah campur tangan menteri, Hamid sedia beri kerjasama

PETALING JAYA, 23 Ramadan 1442H, Rabu – Bekas Ketua Polis Negara, Tan Sri Abdul Hamid Bador bersedia untuk bekerjasama dan dirakam keterangan sekiranya pendedahan mengenai campur tangan menteri dalam Cawangan Khas (SB) Bukit Aman disiasat.

Abdul Hamid berkata, pendedahan berkenaan dilakukan bagi menghalang rancangan menguasai jabatan itu bagi tujuan politik.

“Saya tengok perkembangan. Kalau nak saya datang beri keterangan, saya datanglah, dan pada saya biarlah kepimpinan Bukit Aman siasat, nak tentukan kes jenayah ke terpulang kepada mereka.

“Apa pun saya nak halang perancangan menguasai Cawangan Khas untuk digunakan bagi kepentingan politik, (sebab) itulah saya dedahkan,” katanya seperti dipetik media tempatan, hari ini.

Terdahulu, Abdul Hamid berkata, Menteri Dalam Negeri dikatakan ‘mengatur langkah’ untuk menjadikan ‘budaknya’ pengarah agensi perisikan polis itu.

Beliau berkata, menteri cuba meletakkan seorang bekas pegawai kanan SB yang telah tamat kontrak tahun lalu, kerana beliau mudah mengikut arahan ahli politik.

Langkah itu diatur selepas Cawangan Khas enggan menyertai operasi yang menurutnya dipaksa oleh Hamzah bagi tujuan politik peribadi.

Bagaimanapun, langkah itu terhenti apabila isu tersebut dibawa ke pengetahuan Perdana Menteri.

Abdul Hamid mendakwa, menteri turut meminta SB melakukan ‘beberapa operasi’ bagi tujuan politik sendiri, tanpa memberikan butiran lanjut atas sebab kerahsiaan.


Tambah baik nilai pendidikan selari keperluan industri negara

BANGI, 27 Zulhijjah 1444H, Ahad – Yang di-Pertua Dewan Negara, Tan Sri Dr Wan Junaidi Tuanku Jaafar berpendapat bahawa nilai pendidikan di Malaysia perlu ditambah baik dengan menyasarkan kepada keperluan industri negara.

Beliau berkata, ianya perlu menerusi kajian akademik dan pencarian ilmu serta pengetahuan yang lebih komprehensif, termasuk meliputi ilmu-ilmu dan nilai pendidikan tokoh sarjana Islam supaya seimbang dengan nilai pendidikan sedia ada yang dicerap daripada sistem Barat serta Eropah.

Atas dasar itu, beliau menyarankan supaya ilmu pendidikan daripada tokoh sarjana Islam daripada abad lebih awal seperti Ibnu Khaldun dan Ibnu Sina turut diterapkan bersama ilmu pendidikan Islam sedia ada, merangkumi bimbinan Fardhu Ain dan Feqah.

“Pendedahan kepada tokoh sarjana ilmu pendidikan ini adalah juga bersekali dengan nilai-nilai Islam yang telah membawa pemerintahan Islam kepada zaman kegemilangan daripada segi ekonomi, pendidikan, teknologi dan kemakmuran rakyat secara amnya.

“Sistem pendidikan di Malaysia bermula zaman kedatangan penjajah banyak dipengaruhi oleh nilai-nilai dan ideologi Barat dan Eropah yang juga telah dianggap sebagai yang terbaik sementara ilmu dan nilai pendidikan ilmu Islam yang dibawa sebelum zaman penjajahan kolonial telah semakin pudar,” katanya dalam kenyataan pada Ahad.

Menurut Wan Junaidi, pembaharuan di dalam sistem pendidikan Malaysia perlu dipertimbangkan supaya sistem demokrasi dan keamanan negara mencapai tahap kegemilangan tamadun Islam pada abad yang lalu.

Katanya, pembaharuan di tahap persekolahan ini akan menetapkan haluan kepada anak-anak sekolah yang bakal menerajui negara pada masa akan datang.


Israel tutup wilayah Palestin sempena cuti Yahudi

BAITULMAQDIS, 25 Safar 1444H, Rabu – Negara haram Israel akan menutup wilayah Palestin di Tebing Barat dan Semenanjung Gaza yang diduduki menjelang tiga hari perayaan Yahudi.

Rakyat Palestin tidak akan dibenarkan meninggalkan Tebing Barat atau Semenanjung Gaza untuk memasuki Israel ketika tahun baharu Yahudi, Rosh Hashana, akhir bulan ini, serta cuti Yom Kippur dan Sukkot pada Oktober.

Tentera rejim Zionis berkata, ketika penutupan, laluan hanya dibenarkan dalam kes kemanusiaan, perubatan serta perkara tertentu sahaja.

Penutupan itu dibuat dengan latar belakang ketegangan yang memuncak selepas beberapa siri serangan maut ke atas negara haram Israel sejak Mac.

Sejak itu, tentera rejim Zionis telah meningkatkan serbuan di Tebing Barat, terutamanya di kawasan Nablus dan Jenin di mana kumpulan bersenjata Palestin aktif.

Operasi itu yang menurut tentera kononnya bertujuan untuk menangkap suspek yang disyaki ‘keganasan’ sering diselangi oleh pertempuran dengan pejuang atau penduduk.

Puluhan rakyat Palestin termasuk anggota kumpulan bersenjata, telah terbunuh dalam pertempuran itu.

Terdahulu, seorang rakyat Palestin terbunuh dalam pertempuran di bandar Nablus menerusi operasi yang jarang dilakukan oleh Pihak Berkuasa (PA) Palestin untuk menahan anggota Pergerakan Perjuangan Islam Palestin (Hamas) yang mengawal Semenanjung Gaza. – Agensi


Keluarga nafi ADUN Melor meninggal akibat vaksin COVID-19

KOTA BHARU, 18 Ramadan 1442H, Jumaat – Keluarga Ahli Dewan Undangan (ADUN) Melor Dr Md Yusnan Yusof menafikan Allahyarham meninggal dunia disebabkan menerima suntikan vaksin COVID-19.

Anak kedua Allahyarham Md Yusnan, Mohammad Baihaqi, 28, juga kesal dengan pihak yang mengaitkan punca kematian bapanya dengan pengambilan vaksin.

“Kami menafikan perkhabaran yang menyatakan baba meninggal dunia setelah mengambil suntikan vaksin COVID-19 kerana beliau (arwah) sudah lama menghidap penyakit jantung, darah tinggi dan kencing manis.

“Ada beberapa orang yang menulis di media sosial mengaitkan dengan suntikan tersebut. Memang baba ada ambil suntikan tetapi yang terakhir pada 9 April lalu,” katanya kepada pemberita selepas pengebumian jenazah bapanya di Tanah Perkuburan Islam Pondok Haji Hasan, Ketereh di sini hari ini.

Jenazah Md Yusnan yang juga Timbalan Exco Pembangunan Islam, Dakwah, Penerangan dan Hubungan Seranta negeri, selamat dikebumikan pada kira-kira 2.30 petang tadi.

Allahyarham Md Yusnan meninggal dunia di kediamannya di Melor di sini, selepas mengalami serangan jantung pada 2.28 pagi tadi.

Sementara itu, balu Allahyarham, Romaini Mat Daud, 52,  berkata, arwah suaminya sempat bergurau dengan anak-anak yang sibuk menyediakan puding di dapur pada sebelah malam.

“Arwah buat-buat mengintai sambil menyorok di belakang pintu sambil melihat anak-anaknya memasak dan dia nampak gembira,” katanya.

Bercerita lanjut, Romaini berkata, sebelum tidur beliau sempat mengingatkan arwah agar mengambil suntikan insulin untuk penyakit diabetes yang dihidapi Allahyarham sejak dua tahun lepas.

“Sebelum saya tidur, saya lihat arwah belum tidur dan masih mengemas kini Facebook bagi peringatan Hari Nuzul al-Quran.

“Sebaik sahaja tersedar, saya melihat beliau rebah di tepi katil sambil menyebut ‘Allahuakbar’ dan kelihatan seolah-olah terkena angin ahmar kerana tangannya kejang dan lidah seperti tertarik,” katanya. -Bernama


Keputusan masuk universiti diumum Jumaat

BANGI, 15 Zulhijjah 1444H, Selasa – Keputusan permohonan melanjutkan pengajian ke Universiti Awam (UA) peringkat sijil, asasi dan diploma Sesi Akademik 2023/2024 bagi lepasan Sijil Pelajaran Malaysia (SPM) akan diumumkan pada Jumaat ini.

Keputusan permohonan itu turut membabitkan lanjutan pengajian Politeknik, Kolej Komuniti dan Institusi Latihan Kemahiran Awam (ILKA), menurut Kementerian Pendidikan Tinggi (KPT) hari ini.

KPT berkata, keputusan boleh disemak secara dalam talian mulai 7 Julai jam 12 tengah hari hingga 16 Julai jam 5 petang di beberapa pautan atau melalui aplikasi Mobile UPUPocket di telefon.

“Pengesahan setuju terima/tolak tawaran bermula pada 8 Julai 2023 hingga 16 Julai 2023 di laman web Institusi Pendidikan Tinggi Awam (IPTA) dan ILKA.

“Surat tawaran rasmi akan dikeluarkan oleh IPTA dan ILKA kepada yang berjaya mulai 8 Julai 2023 setelah calon membuat pengesahan setuju terima tawaran dalam tempoh yang dinyatakan,” katanya dalam kenyataan.

Kementerian berkata, hanya pemohon yang tidak berjaya atau mendapat tawaran pengajian peringkat sijil sahaja boleh mengemukakan permohonan rayuan melalui UPUOnline bagi kemasukan ke UA dan Politeknik di http://upu.mohe.gov.my dalam tempoh 10 hari mulai Jumaat jam 12 tengah hari hingga 16 Julai jam 5 petang.

Sementara, rayuan ke Kolej Komuniti dan ILKA boleh dimajukan terus ke institusi berkenaan tanpa melalui UPUOnline.

“Tawaran tempat bagi Sesi Akademik 2023/2024 adalah muktamad dan sebarang permohonan pertukaran program pengajian dan IPTA/ILKA tidak dibenarkan.

“Dasar pemilihan rayuan adalah tertakluk kepada kekosongan tempat yang ditawarkan mengikut program pengajian selepas pendaftaran pelajar baharu selesai dilaksanakan,” katanya.


Pengusaha filem perlu berani hasilkan karya berunsur sejarah

BANGI, 7 Muharram 1444H, Jumaat – Pengusaha filem tempatan wajar mengetengahkan sejumlah tokoh pejuang tanah air untuk ditonjolkan dalam bentuk filem bertemakan sejarah bagi menyemai semangat patriotik rakyat berbilang bangsa.

Dalam konteks ini, pengusaha filem negara juga sewajarnya melihat usaha dan keberanian pengarah filem Indonesia yang sering menghasilkan filem berunsur sejarah seperti ketokohan Sultan Agung melawan penjajah Belanda yang diarahkan Hanung Bramantyo pada 2018.

Malah, banyak lagi filem dari seberang yang menonjolkan tokoh negara, pejuang, kisah berlatar belakang sejarah yang merekodkan kkejayaan luar biasa dalam jualan tiket, kata Pensyarah Kanan di Jabatan Sejarah, Fakulti Sains Kemanusiaan, Universiti Pendidikan Sultan Idris (UPSI), Prof Madya Dr Adnan Jusoh.

“Sehubungan itu, pengusaha filem tempatan wajar mengetengahkan sejumlah tokoh pejuang tanah air kita untuk ditonjolkan dalam bentuk filem bertemakan sejarah.

“Tidak dinafikan,  filem Melayu yang mengangkat tema berunsur sejarah dilihat kurang mendapat sambutan menggalakkan daripada penonton,” katanya menulis di Berita Harian (BH), hari ini.

Bagaimanapun, beliau berkata, masih terdapat naskhah filem sejarah yang mampu mengutip jualan tiket ‘box-office’ seperti Bukit Kepong arahan Allahyarham Tan Sri Jins Shamsuddin dan Leftenan Adnan oleh pengarah Aziz M Osman.

Bahkan, filem epik terkini Mat Kilau: Kebangkitan Pahlawan arahan Syamsul Yusof juga dilihat berjaya membuka mata pelbagai pihak mengenai kepentingan filem bertemakan sejarah untuk diberi nafas baharu.

“Isunya di sini ialah bukan jumlah kutipan sesebuah filem itu yang menjadi persoalan, tetapi keberanian pengarah dan penerbitnya mengangkat elemen sejarah sebagai tema filemnya.

“Tidak ramai pengarah atau penerbit berani untuk menongkah arus menghasilkan karya filem memandangkan tema menonjolkan biografi tokoh seperti Mat Kilau ini kurang popular,” katanya.

Apatah lagi, filem bertemakan sejarah memerlukan kajian mendalam supaya tidak berlaku kesilapan fakta atau menimbulkan isu kontroversi sehingga boleh menyinggung mana-mana pihak.

“Justeru, bagi memastikan fakta sejarah tidak meragukan ia perlu mendapatkan data sahih menerusi penyelidikan dengan merujuk pelbagai jenis dokumen, buku, artikel, kertas kerja, majalan dan pakar serta waris tokoh.

“Kaedah ini dapat memberikan data bersifat autentik bagi menghidupkan naratif sejarah yang bukan sahaja tepat, tetapi menarik bagi filem yang ingin dihasilkan,” katanya.


COVID-19: Kes baharu melonjak 3 angka kepada 111 kes

KUALA LUMPUR, 7 Safar 1442H, Jumaat – Kes baharu COVID-19 kembali melonjak kepada tiga angka pada 111 kes, melibatkan 107 kes penularan tempatan serta empat kes import dalam tempoh 24 jam lepas.

Ketua Pengarah Kesihatan Tan Sri Dr Noor Hisham Abdullah berkata perkembangan itu menjadikan kes terkumpul wabak tersebut berjumlah 10,687 dengan 133 kematian.

Katanya, kes penularan tempatan melibatkan 76 rakyat Malaysia dan 31 warga asing, dan Sabah masih menjadi penyumbang kepada majoriti kes iaitu sebanyak 97 berbanding 63 kes dilaporkan semalam.

“Daripada 97 kes yang berlaku di Sabah, 74 kes daripada kluster Bangau-Bangau, 13 kes daripada Kluster Benteng LD, dua kes daripada Kluster Laut, dua kes saringan rujukan ke hospital, dua kes saringan di tempat kerja, dua kes saringan bergejala, satu kes Jangkitan Pernafasan Akut Teruk (SARI) di Hospital Tawau dan satu kes saringan di Pintu Masuk Antarabangsa.

“Sepuluh lagi kes penularan tempatan melibatkan lapan kes di Kedah, iaitu tujuh daripada Kluster Sungai dan satu kes SARI di Hospital Sultanah Bahiyah, manakala Pahang dan Selangor masing-masing mencatatkan satu kes saringan bergejala mempunyai sejarah pulang dari Semporna dan Kota Kinabalu,” katanya dalam kenyataan hari ini. – Bernama


Negara tidak akan berubah selagi veteran politik memerintah

BANGI, 7 Muharram 1443H, Isnin – Negara ini bukan sahaja berhadapan dengan krisis kesihatan, ekonomi dan politik, tetapi juga krisis pendidikan, mental, kejiwaan serta Perlembagaan.

Meskipun dengan menggunakan pendekatan baharu untuk mensejahterakan negara, ia dilihat masih tidak akan kesampaian merawat kesemua krisis ini, kata Datuk Zainul Rijal Abu Bakar.

Ini kerana, kepimpinan negara masih berlegar di kalangan veteran politik dan mereka ini merebut ‘ghanimah’ pula setelah mendapat jawatan.

Sedangkan, negara ini sebenarnya tidak mengalami defisit kepimpinan, kata Presiden Persatuan Peguam-Peguam Muslim Malaysia (PPMM).

“Tetapi jika kita hanya melihat kepada yang sedia ada sudah pastilah kita tidak dapat melihat bakat baru pemimpin yang mungkin tidak berkecimpung dalam dunia politik kepartian,” kata itu dalam tulisan di laman Facebook, hari ini.

Justeru, beliau berpandangan bahawa negara memerlukan pemimpin merentas politik kepartian seperti teknokrat, pakar bidang, agamawan, figura berwibawa dan ramai lagi.

Beliau menjelaskan, pelantikan pemimpin seperti ini mungkin boleh dilakukan dengan Yang di-Pertuan Agong menubuhkan Jawatankuasa Khas bagi mentadbir negara.

Bagaimanapun, ia mestilah bebas dari kongkongan politik kepartian.

“Moga-moga ada sinar kepada kemajuan negara bertitik tolak kepada apa yang akan berlaku pada hari ini.

“Mungkin hari ini kita tidak dapat rungkaikan kesemuanya, tetapi sekurang-kurangnya perubahan dimulakan pada hari ini. Kita perlu menekan butang ‘reset’ negara kita bagi memformatkannya semula.

“Setelah selesai dibersihkan kita boleh kembali ke sistem yang ada yang telah diperbaiki,” katanya.


Raja Arab Saudi salur bantuan COVID-19 kepada Malaysia

KUALA LUMPUR, 15 Zulhijjah 1442H, Ahad – Raja Arab Saudi, Raja Salman bin Abdul Abdulaziz Al-Saud telah menitahkan “King Salman Centre for Relief and Humanitarian Action” supaya segera menyalurkan sumbangan peralatan perubatan dan sebarang keperluan untuk membantu Malaysia menangani cabaran COVID-19.

Menteri Kanan Luar Negeri Datuk Seri Hishammuddin Tun Hussein berkata perkara itu baharu sahaja dimaklumkan kepadanya ketika berhubung dengan Putera Mahkota Arab Saudi Mohammed Salman Abdulaziz Al-Saud.

Hishammuddin menyifatkan ia satu penghormatan besar dan benar-benar melambangkan ketulusan Kerajaan Arab Saudi dalam menjalinkan persahabatan dengan Malaysia.

“Bagi pihak Kerajaan Malaysia, menjunjung kasih buat Baginda Raja Salman, Putera Mahkota Mohammed Salman Abdulaziz Al-Saud dan dan Kerajaan Arab Saudi atas kebaikan serta keprihatinan yang sangat mendalam ini,” katanya dalam hantaran Facebooknya, hari ini.

Hishammuddin berkata beliau akan terus bekerjasama rapat dengan Putera Mahkota Arab Saudi bagi memperincikan bentuk keperluan terkini yang Malaysia perlukan sekali gus memastikan titah Penjaga Dua Masjid Suci itu berjalan lancar.

Agensi Berita Saudi melaporkan Raja Salman telah menitahkan King Salman Humanitarian Aid and Relief Center (KSrelief) supaya segera menyalurkan Malaysia bantuan bagi menangani kesan pandemik COVID-19.

Bantuan itu termasuk satu juta dos vaksin COVID-19, peralatan perubatan, penjagaan dan rawatan, bekalan pencegahan dan lain-lain keperluan perubatan. – Bernama


Selangor peroleh RM900 juta kutipan premium tanah

SHAH ALAM, 3 Rabiulakhir 1443H, Isnin – Sebanyak RM900 juta berjaya diperoleh hasil kutipan premium tanah di Selangor sehingga Jumaat lalu.

Menteri Besar, Datuk Seri Amirudin Shari berkata, jumlah itu adalah sebahagian daripada keseluruhan hasil kutipan yang sudah mencecah RM2 bilion pada Jumaat lalu.

“Tanah menjadi salah satu daripada penyumbang terbesar (hasil kutipan) hasil cukai dan hasil bukan cukai. Hasil cukai seperti cukai pintu masih lagi berkaitan tanah, cukai premium juga hasil kita,” katanya seperti dipetik portal tempatan, hari ini.

Dalam masa sama, beliau turut berkongsi khabar gembira kepada penjawat awam negeri itu berkaitan pemberian bonus.

Katanya, berita gembira berkenaan akan dimaklumkan dalam pembentangan Belanjawan Negeri Selangor, 26 November ini.

“Insya-Allah bonus (untuk penjawat awam) akan lain sedikit tahun ini bergantung kepada kutipan hasil di negeri ini.

“Pengumuman tersebut akan kita dibuat pada 26 November nanti ketika pembentangan itu, namun kerajaan negeri Selangor harus memikirkan secara menyeluruh agar kita dapat mencapai sasaran yang telah ditetapkan sebelum ini,” katanya.

Beliau dalam masa sama mengingatkan penjawat awam di Selangor supaya mempunyai sikap daya tahan uji yang tinggi untuk mengharungi pelbagai cabaran baharu, di samping meneroka peluang yang ada.


Perak sokong penuh RUU kawalan tembakau, rokok

BANGI, 24 Zulhijjah 1443H, Ahad – Meskipun negara memperoleh kutipan cukai jualan rokok RM2.8 bilion tahun 2020, kerajaan masih perlu membelanjakan RM8 bilion untuk rawatan pelbagai penyakit kronik menjelang 2030 jika tiada pengawalan masalah rokok.

Atas sebab itu, kerajaan negeri Perak menyokong penuh penggubalan Rang Undang-Undang (RUU) Kawalan Hasil Tembakau dan Merokok 2022 oleh Kementerian Kesihatan (KKM), sebagai usaha ke arah mengurangkan ‘prevalen’ perokok kurang daripada lima peratus menjelang 2040.

Pengerusi Jawatankuasa Kesihatan, Alam Sekitar, Sains dan Teknologi Hijau Perak, Mohd Akmal Kamarudin berkata, dianggarkan 4.8 juta rakyat Malaysia berumur 15 tahun ke atas adalah perokok, selain sebanyak 27,000 kematian setiap tahun adalah berkaitan rokok.

“Selain kos rawatan juga adalah lebih tinggi bagi merawat pesakit yang merokok kerana melalui kajian yang dijalankan 5,889 pesakit COVID-19 di Malaysia, perokok mempunyai risiko dua kali ganda lebih tinggi untuk mendapat komplikasi lebih teruk berbanding pesakit yang tidak merokok,” katanya dalam kenyataan, hari ini.

Sehubungan itu, beliau menggesa semua pihak di pelbagai peringkat wajar menyokong penuh inisiatif kerajaan bagi kesejahteraan kesihatan generasi akan datang.

“Generational End Game atau Generasi Penamat merupakan satu langkah strategik yang akan diperkenalkan bagi melarang aktiviti tertentu berkaitan merokok terhadap generasi yang lahir pada 1 Januari 2005 dan seterusnya.

“Generasi yang lahir pada 1 Januari 2005 dan ke atas ini dinamakan Generational End Game atau GEG.

“Larangan ini termasuklah menjual sebarang produk merokok kepada GEG, larangan penggunaan baik mengunyah dan menghisap serta pembelian dan pemilikan sebarang produk merokok oleh GEG,” katanya.


Netanyahu serah kuasa tanpa upacara khas

BAITULMAQDIS, 3 Zulkaedah 1442H, Isnin  – Pemimpin pembangkang sayap kanan Benjamin Netanyahu enggan mengadakan upacara penyerahan kuasa kepada penggantinya, Perdana Menteri Naftali Bennett, menurut media Israel pada Isnin.

“Perdana menteri baharu dan bekas perdana menteri bertemu pagi ini, dan tidak akan ada upacara untuk penyerahan kuasa,” lapor Agensi Anadolu (AA) memetik Israeli Broadcasting Corporation.

Kebiasaannya, upacara penyerahan kuasa berlaku dalam suasana keraian.

Penyiar itu berkata, “semalam, ketua perkhidmatan keselamatan mula memberi taklimat kepada Bennett mengenai beberapa maklumat sulit dan dan bahan-bahan rahsia.”

Kerajaan gabungan Naftali Bennett-Yair Lapid menang undi percaya di Knesset (parlimen Israel) malam tadi, sebelum mesyuarat pertama kerajaan diadakan, menandakan berakhirinya era pemerintahan Netanyahu.

Pada petang Ahad, Netanyahu menjadi ketua pembangkang di Knesset Israel.

Dalam ucapannya di Knesset, Netanyahu berikar akan segera kembali berkuasa. -Bernama


UM diingat jangan tunduk ugutan perundangan UMANY!

BANGI, 18 Rabiulawal 1442H, Rabu – Universiti Malaya (UM) diingatkan untuk tidak takut kepada ugutan Persatuan Pemuda Baharu Universiti Malaya (UMANY) yang mahu mengambil tindakan perundangan terhadap mereka.

Pihak universiti juga tidak perlu gentar dengan kenyataan terbaharu pertubuhan dipercayai pro-DAP itu, kerana isu yang diperjuangkan mendapat sokongan teguh dalam kalangan rakyat.

Pertubuhan-Pertubuhan Pembela Islam (PEMBELA) menegaskan, tindakan tunduk kepada kehendak pertubuhan yang disifatkan sebagai ultra kiasu kecil itu hanya akan mencalar nama baik universiti sahaja.

Dalam pada masa sama, PEMBELA turut mempersoalkan kelakukan yang dipamerkan oleh UMANY seolah-olah mereka ini kebal dan dilindungi.

“Nampaknya selepas pihak Universiti Malaya mengeluarkan kenyataan bahawa mereka akan menyiasat persatuan pelajar mereka yang bernama ‘UMANY’ yang telah mengeluarkan kenyataan biadap terhadap Agong, persatuan itu mengeluarkan kenyataan balas mengutuk dan mencabar pula.

“Mereka (UMANY) berkata, sekiranya pihak universiti ingin mengambil tindakan tatatertib terhadap mereka, maka berkemungkinan mereka akan cabar tindakan tersebut melalui sistem perundangan untuk menuntut pampasan.

“Universiti Malaya sepatutnya tidak tergugat dan takut dengan kenyataan ini. Jika pihak universiti tunduk dengan mereka, maka kami akan berasa sangat kecewa dan imej universiti akan tercalar dengan teruk,” katanya dalam kenyataan, hari ini.

Sebelum ini, UMANY berkata, pihaknya berkemungkinan mencabar tindakan tatatertib yang dikenakan UM ke atasnya melalui sistem perundangan untuk menuntut pampasan.

UMANY berkata, ia berpendirian teguh dalam mempertahankan kebebasan dan hak bersuara yang termaktub dalam Perlembagaan Persekutuan.

“UMANY mengutuk serangan terhadap isu ini yang bersifat perkauman dan seksis, dan menegaskan sekali lagi pendirian kami dalam artikel tersebut,” katanya.

Terdahulu, UM dalam satu kenyataan berjanji akan segera menjalankan siasatan mengenai hantaran di laman Facebook bertajuk ‘Yang di-Pertuan Agong Tidak Sepatutnya Campur Tangan dalam Hal Ehwal Negara’ yang dimuat naik UMANY.

Pejabat Komunikasi Korporat UM menegaskan, universiti itu menjunjung dan menghormati institusi beraja.

“Oleh yang demikian, Pengurusan Tertinggi Universiti mengutuk sebarang kenyataan yang melanggar atau bertentangan dengan prinsip tersebut,” katanya.

UMANY baru-baru ini mencetuskan kontroversi selepas memuat naik hantaran di Facebook didakwa mempertikai kuasa Yang di-Pertuan Agong dalam urusan politik negara.

UMANY mendakwa, Malaysia telah meneruskan demokrasi berparlimen dan raja berperlembagaan sejak penubuhannya.

Kata pertubuhan itu, di bawah sistem, walaupun Malaysia mengekalkan sistem monarki, raja hanya mempunyai status simbolik yang diberikan oleh Perlembagaan Persekutuan.

Menurut Artikel 40, perenggan 1A Perlembagaan, Ketua Tertinggi Persekutuan harus bertindak sesuai dengan nasihat yang dibuat oleh Kabinet.

Sama ada melantik Ketua Hakim, duta diplomatik bahkan meluluskan berbagai undang-undang di Parlimen, raja tidak mempunyai wewenang, kata UMANY.


2 juta murid di Jordan mula sekolah

AMMAN, 14 Muharram 1442H, Rabu – Hampir dua juta murid di Jordan kembali memulakan sesi persekolahan setelah lima bulan ditutup, meskipun pembukaan semula itu tidak merangkumi seluruh negara berikutan masih terdapat peningkatan kes COVID-19 di kawasan tertentu.

Beberapa sekolah untuk pelarian Palestin dan sekolah negeri ditutup di beberapa kawasan di ibu negara, setelah kes meningkat dua kali ganda sejak beberapa hari lalu.

Pihak berkuasa masih tidak yakin untuk membuka semula sekolah bermula 1 September, selepas jangkitan meningkat 600 kes dalam tempoh seminggu – jumlah kes tertinggi sejak Mac.

Agensi utama PBB untuk pelarian Palestin, UNRWA berkata, sekurang-kurangnya 115,000 murid kembali ke sekolah semalam.

Bagaimanapun, sesi itu hanya membabitkan separuh murid sahaja, sementara separuh lagi masih perlu belajar di rumah secara bergilir.

Sesi pengajaran di kem pelarian dekat bandar Madaba juga ditangguhkan setelah seorang wanita disahkan positif COVID-19, kata pegawai.

Meskipun kerajaan Jordan telah mengambil langkah lebih baik berbanding negara Timur Tengah lain dengan hanya 2,034 kes dan 15 kematian, kenaikan sejak kebelakangan ini menimbulkan kebimbangan berkemungkinan negara itu berdepan gelombang baharu.

Peningkatan kes itu mendorong pihak berkuasa mengetatkan perintah berkurung semalaman di seluruh negara, menutup sempadan utama dengan Syria dan menangguhkan pembukaan lapangan terbang untuk penerbangan komersial.-  Agensi


Pencari suaka Sudan akan diusir dari Israel

TEL AVIV, 12 Rabiulawal 1442H, Khamis – Pencari suaka Sudan yang tinggal di Israel akan diusir setelah hubungan normalisasi kedua-kedua negara itu dimeterai.

Bagaimanapun, ada pihak berpendapat kehadiran pencari suaka itu akan memberi manfaat.

Sudan pada Jumaat lalu menjadi negara ketiga tahun ini yang bertindak menormalkan hubungan dengan negara haram Israel – mengikut jejak langkah Emiriah Arab Bersatu (UAE) dan Bahrain pada Ogos.

Salah seorang pencari suaka Sudan yang tinggal di Tel Aviv, Barik Saleh, 26, berkata, sejak pengumuman itu, warga Sudan yang tinggal di Israel khuatir akan dihantar kembali ke negara asal.

Kira-kira 6,000 warga Sudan yang tinggal di Israel adalah pencari suaka.

Ribuan yang lain meninggalkan atau dipaksa untuk kembali setelah Sudan berpecah pada 2011 – ketika Sudan Selatan mencapai kemerdekaannya dalam perang saudara.

Sebilangan warga Sudan sering dilabel sebagai pendatang tanpa izin atau penyusup kerana memasuki Israel tanpa kebenaran.

Kebanyakannya adalah bawah umur ketika tiba di Israel.

Mereka tidak selalu dibenarkan bekerja mahu pun mendapat kewarganegaraan Israel. – Agensi


PRU15: Agihan kerusi PN akan dimuktamad petang ini

BANGI, 1 Rabiulakhir 1444H, Khamis – Menteri Besar Terengganu, Datuk Seri Dr Ahmad Samsuri Mokhtar, menegaskan tidak akan bertanding di peringkat Parlimen pada Pilihan Raya Umum Ke-15 (PRU-15).

Namun Naib Presiden PAS itu menyerahkan keputusan sepenuhnya mengenai kedudukan dirinya kepada kepimpinan parti.

“Setakat ini, saya tidak bertanding di Parlimen, kenapa saya perlu pergi Parlimen,” katanya.

Terdahulu, beliau hadir ke Majlis Pecah Tanah Bagi Pembangunan Kampus Tetap Kolej Al-Quran Terengganu di Dungun.

Sebelum ini tular, poster yang menunjukkan lapan individu yang akan dicalon di peringkat Parlimen bagi Perikatan Nasional (PN) di Terengganu yang terdiri enam pemimpin utama PAS termasuk Ahmad Samsuri.

Manakala lima lagi adalah Khalil Abdul Hadi (Marang), Datuk Fariz Mustafa Ali (Dungun), Hanafiah Mat (Kemaman), Datuk Ahmad Amzad Hashim (Kuala Terengganu) dan Zabidi Yusof di Besut.

Selain itu, dua lagi calon daripada Parti Pribumi Bersatu Malaysia (Bersatu) iaitu Datuk Rosol Wahid di Hulu Terengganu dan Datuk Razali Idris di Setiu.

Ahmad Samsuri dalam pada itu menjelaskan agihan kerusi dalam PN akan dimuktamadkan hari ini.

“Kita menyelesaikan masalah kerusi dahulu. Sebagaimana saya sebut, ada beberapa kerusi yang belum diselesaikan dan Insya-Allah, petang ini akan ada perundingan terakhir berkenaan dengan kerusi.

“Saya rasa hanya tinggal kurang daripada lima kerusi yang perlu dirundingkan membabitkan kerusi di Pantai Barat termasuk Perak.

“Selepas itu, Majlis Tertinggi Presiden akan berbincang pada petang ini untuk meluluskan apa yang dipersetujui ketiga-tiga parti,” katanya.

Katanya, semua senarai calon yang akan bertanding mewakili PN akan diumumkan Ahad ini.

Malah setiap negeri diminta untuk mengadakan pengumuman pada 30 Oktober ini tetapi di Terengganu, ia akan diumumkan pada 3 November depan.


PEMBELA berhasrat anjur Hari Peradaban Bangsa Melayu

ALHAMDULILLAH, saya baru sahaja berbincang dengan rakan-rakan aktivis NGO-NGO Melayu dari pelbagai latar belakang termasuk persatuan-persatuan silat, busana dan kesenian untuk mengadakan sebuah himpunan bagi membangkitkan semangat izzah bangsa yang semakin hari semakin luntur.

Insya-Allah, kita akan anjurkan Hari Peradaban Bangsa Melayu yang bakal menghimpunkan pencinta-pencinta bangsa untuk menzahirkan kebanggaan dan mengingati kegemilangan bangsa Melayu lampau untuk motivasi masa kini dan hadapan.

Kita akan berjumpa dengan lebih ramai aktivis dan banyak pihak untuk bekerjasama menjayakan program ini nanti Insya-Allah.

Nantikan!

Aminuddin Yahaya
Pengerusi PEMBELA
28 Mei 2022


Ditahan tanpa tuduhan, 3 rakyat Palestin mogok lapar

BAITULMAQDIS, 3 Muharram 1442H, Sabtu – Tiga tahanan Palestin yang dipenjarakan di Pusat Tahanan Ofer di Ramallah melancarkan mogok lapar, lapor agensi berita Wafa.

Mogok berkenaan bagi membantah keputusan penahanan pentadbiran yang dikenakan ke atas mereka.

Suruhanjaya Hal Ehwal Tahanan mengumumkan Maher al-Akhras, Mohammad Wahdan dan Musa Zahran berada di bawah tahanan pentadbiran, di mana sistem Israel membenarkan menangkap serta menahan seseorang tanpa sebarang tuduhan dalam jangka masa panjang.

Maher, 49, yang juga seorang bapa kepada enam orang anak berasal dari bandar Silat ad-Daher di Selatan Jenin telah mogok lapar selama 25 hari berturut-turut.

Beliau kini berada dalam keadaan kritikal dan didiagnosis menderita darah tinggi pada tahun 2018, selain mengalami penurunan berat badan ketara.

Selain itu, Wahdan yang berasal dari desa Rantis, di Barat Laut Ramallah melakukan mogok lapar selama 16 hari berturut-turut.

Beliau memulakan mogok ketika berada di pusat tahanan Israel Huwara, di Selatan Nablus, sebelum dipindahkan ke Ofer.

Sementara, Musa yang berasal dari Ramallah telah melakukan mogok lapar selama lima hari berturut-turut.

Dua hari selepas mogok, beliau telah ditempatkan di dalam penjara.

Ribuan warga Palestin termasuk wanita dan kanak-kanak telah ditahan selama-lamanya di pusat tahanan atas tahanan pentadbiran selain dituduh melakukan jenayah.

Bulan lalu, laporan kumpulan hak asasi mendedahkan bahawa Israel mengeluarkan 98 perintah penahanan pentadbiran, termasuk 33 perintah baharu dan 65 lagi perintah lanjutan penahanan.

Kumpulan hak asasi menyatakan, jumlah tahanan Palestin di dalam penjara Israel mencapai 4.500 menjelang Julai 2020, termasuk 41 wanita, 160 kanak-kanak dan 360 di bawah tahanan pentadbiran.

Kumpulan hak asasi menggesa Israel membebaskan kesemua tahanan yang sakit serta wanita dan kanak-kanak.

Malah, kumpulan itu turut menyeru Palang Merah Antarabangsa meningkatkan jumlah kakitangan dalam pasukannya di wilayah yang diduduki serta membantu keperluan keluarga warga Palestin yang ditahan. – Agensi


200,000 pelarian Rohingya terkandas akibat banjir

COX’S BAZAR, 21 Zulhijjah 1442H, Sabtu – Hujan lebat mengakibatkan tanah runtuh dan banjir kilat di kem pelarian yang memindahkan ribuan umat Islam Rohingya di tenggara Bangladesh minggu ini.

Sekurang-kurangnya enam etnik Rohingya, termasuk tiga kanak-kanak maut akibat tanah runtuh dan banjir, sementara 15 warga Bangladesh terbunuh.

Pentadbir daerah, Mamunur Rashid berkata, lebih dari 200,000 terkandas akibat banjir di Cox’s Bazar.

Seorang pelarian, Rokeya Begum berkata, bencana itu seperti mimpi ngeri.

“Saya tidak pernah melihat banjir seperti itu di kem sejak empat tahun. Ketika air datang, tidak ada siapa daripada keluarga saya di rumah yang dapat menolong.

“Saya bersendirian tetapi saya dapat mengambil barang-barang saya ke tempat yang lebih selamat. Sekarang saya tinggal bersama keluarga lain,” katanya.

Sementara itu, Suruhanjaya Tinggi Pertubuhan Bangsa-Bangsa Bersatu Untuk Pelarian (UNHCR) berkata, lebih daripada 21,000 pelarian terjejas akibat banjir.

Katanya, hampir 4,000 tempat perlindungan mengalami kerosakan dan musnah.

Katanya lagi, lebih daripada 13,000 pelarian terpaksa dipindahkan di kem, sementara ribuan kemudahan rosak, termasuk klinik kesihatan dan tandas.

Jalan masuk terhalang susulan kerosakan jalan, laluan dan jambatan bahkan banjir dijangka akan bertambah buruk. – Agensi


Cabar keabsahan vernakular: Perjuangan diteruskan di Mahkamah Rayuan

1. PERTUBUHAN-Pertubuhan Pembela Islam (PEMBELA) selaku gabungan NGO Melayu-Islam utama di Malaysia ingin menzahirkan kesyukuran atas pemfailan rayuan di Mahkamah Rayuan bagi kes Keabsahan Sekolah Vernakular bertarikh 27 Januari 2022.

2. Setelah berbincang dengan anggota Sekretariat PEMBELA, kita telah bersetuju untuk meneruskan kes di Mahkamah Rayuan melalui Pengerusi PEMBELA, Haji Aminuddin Yahaya, iaitu salah seorang plaintif utama melalui Pertubuhan Ikatan Muslimin Malaysia (ISMA) yang merupakan salah satu NGO gabungan PEMBELA.

3. Pihak Sekretariat bersetuju dan plaintif-plaintif telah melantik Tetuan Amelda Fuad Abi & Aidil dan Tetuan Hariz Syakinah & Co, serta pasukan ini akan diketuai oleh peguam kanan Tuan Haji Haniff Khatri untuk kes ini.

4. Rayuan ini antaranya, bakal mencabar keputusan Mahkamah Tinggi yang berpendapat bahawa SJKC dan SJKT bukan ‘pihak berkuasa awam’ yang menimbulkan pelbagai tanda tanya.

5. Sebenarnya, oleh kerana keputusan itu juga, sepatutnya kerajaan tidak ada apa-apa tanggungjawab pun untuk menyalurkan dana memandangkan sekolah vernakular bukan ‘pihak berkuasa awam’. Berbeza dengan sekolah agama, kerana ianya termaktub jelas dalam Perlembagaan Persekutuan dan bahasa pengantarnya adalah bahasa kebangsaan.

6. Kos awal bagi pemfailan di Mahkamah Rayuan telah dibiayai sepenuhnya oleh Tabung Kilat Kes Mencabar Keabsahan Sekolah Vernakular yang telah dilancarkan pada 3 Januari 2022 yang lalu.

7. Namun, perjuangan ini masih panjang dan oleh itu, kita berbesar hati jika tabung ini dapat terus didokong untuk menghadapi apa jua kemungkinan. Sumbangan boleh disalurkan melalui:

i. Platform online: bit.ly/DanaCabarVernakular (Billplz)
ii. Pindahan bank: 562209676286 (Maybank – Yayasan Pembela Muslim)

8. Akhir sekali, pihak kami ingin mengucapkan jutaan terima kasih kepada semua penyumbang, penyokong dan barisan peguam yang memungkinkan kami untuk terus berjuang dalam kes ini demi merealisasikan agenda sistem sekolah satu aliran kebangsaan.

𝗦𝗘𝗞𝗥𝗘𝗧𝗔𝗥𝗜𝗔𝗧 𝗣𝗨𝗦𝗔𝗧
𝗣𝗘𝗥𝗧𝗨𝗕𝗨𝗛𝗔𝗡-𝗣𝗘𝗥𝗧𝗨𝗕𝗨𝗛𝗔𝗡 𝗣𝗘𝗠𝗕𝗘𝗟𝗔 𝗜𝗦𝗟𝗔𝗠
𝟮𝟴 𝗝𝗔𝗡𝗨𝗔𝗥𝗜 𝟮𝟬𝟮𝟮


Pengundi makin bijak, tak termakan lagi janji-janji kosong

BANGI, 19 Muharam 1445H, Ahad – Budaya dan amalan kempen menabur janji semata-mata sudah tidak laku di mata pengundi berikutan mereka kini semakin bijak menilai.

Majoriti rakyat pelbagai lapisan umur dan kaum sudah tidak termakan budaya ‘gula-gula’ politik, cakap-cakap kosong ketika kempen pilihan raya, memandangkan amalan tersebut tidak menunjukkan pembangunan negara serta landskap politik yang sihat.

Sebaliknya, pengundi kini lebih selesa memilih calon yang boleh membuktikan hasil kerja cekap dan telus, kata pensyarah kanan Fakulti Pengurusan dan Perniagaan Universiti Teknologi Mara (UiTM) cawangan Perlis, Dr. Shamshul Anaz Kassim.

“Pengundi pada hari ini sudah lebih terbuka membuat keputusan memilih calon terbaik bagi membela nasib mereka.

“Kesilapan memilih pemimpin boleh memberi kesan kepada masyarakat, ekonomi, budaya dan negara,” katanya seperti dipetik akhbar tempatan, hari ini.

Tegas belia, pengundi kini sudah tahu menilai antara kaca dan permata.

“Apa yang rakyat mahukan hari ini adalah pemimpin yang boleh memimpin dan buktikan hasil kerja telah dibuat yang boleh dirasai rakyat.

“Selain mampu berbicara dengan benar, telus berdasarkan fakta bukan auta.

“Apa yang dikata semasa kempen pilihan raya harus ditunaikan. Tiada lagi dengan janji-janji kosong dan cakap tak serupa bikin,” katanya.

Dr Shamshul menambah rakyat juga sudah muak dengan pemimpin yang hanya pandai berkata-kata tetapi hasilnya tiada.

Malah, rakyat juga menolak pemimpin yang penuh dengan hasutan selain cuba menanam psikologi kebencian.

“Budaya kempen atau sentimen menyalahkan pihak sana dan sini sudah tidak boleh menarik sokongan rakyat,” katanya.


‘Bidang kuasa Mahkamah Syariah tetap sama sejak lebih 30 tahun’

Oleh Siti Hafidah Abd Ghaffar

KUALA LUMPUR, 27 Syaaban 1443H, Rabu – Usaha untuk mengarusperdanakan syariah bukan suatu perkara yang sukar kerana negara mempunyai pelbagai institusi yang boleh digembleng.

Ia termasuk institusi pendidikan; institusi keselamatan; institusi penyelidikan; institusi penggubal dasar; institusi pelaksana dasar; institusi kehakiman; institusi keselamatan dan institusi ekonomi ataupun kewangan.

Bahkan, negara juga memiliki institusi tertinggi negara atau Ketua Utama Negara yang juga milik Islam.

Pakar Perlembagaan, Prof Datuk Dr Shamrahayu Ab Aziz berkata, sudah banyak infrastruktur Islam yang ada di negara ini untuk diguna pakai bagi mengangkat kegemilangannya.

Namun, Penyandang Kursi Institusi Raja-Raja Melayu Universiti Teknologi Mara (UiTM) itu mengakui cabaran yang dihadapi seolah-olah sukar, akibat daripada beberapa perkara.

Ini antaranya, kesukaran untuk mengurus tadbir Islam hasil daripada ‘dasar’ dalam Perlembagaan Persekutuan yang menguruskan sistem Persekutuan yang diamalkan iaitu dasar sebuah negara Persekutuan.

“Walaupun begitu, pada pengamatan saya, keadaan ini boleh di atasi dengan cara musyawarah kerjasama.

“Keadaan ini telah sekian lama berlaku, namun ia dapat diatasi melalui beberapa tindakan oleh para cendekiawan dan bijaksana serta kearifan para pemimpin dan pekhidmat awam. Dari itu, tertubuhnya beberapa institusi besar seperti Universiti Islam Antarabangsa Malaysia serta universiti dan fakulti lain di universiti awam.

“Majlis Kebangsaan Hal Ehwal Agama Islam (MKI); Jabatan Kemajuan Islam Malaysia (Jakim); Jabatan Kehakiman Syariah Malaysia (JKSM); Institusi Fatwa; Institut Kefahaman Islam Malaysia (IKIM); KAGAT (ATM); BAKA/JIP (PDRM); YADIM; TV-Alhijrah; dan pelbagai lagi institusi Islam lain – YAPEIM, JAWHAR, Majlis Halal Malaysia,” katanya.

Beliau berkata demikian ketika membentangkan kertas kerja bertajuk Mengarusperdana Syariah: Satu Aspirasi dalam Konvensyen Perundangan anjuran Pertubuhan-Pertubuhan Pembela Islam (PEMBELA) di sini, hari ini.

Mengulas lanjut, beliau berkata, dengan wujudnya semua infrastruktur itu, ruang dan peluang yang telah dicipta dilihat sangat besar bagi mengarusperdanakan Islam, syariah dan perundangan syariah.

Dalam pada itu, Prof Shamrahayu berkata, kuasa Dewan Undangan Negeri (DUN) semakin dikecilkan natijah daripada keputusan atau tafsiran mahkamah sebelum itu.

Berikutan itu, katanya, bidang kuasa mahkamah dalam hal kesalahan terhadap perintah agama Islam semakin sempit.

“Bidang kuasa Mahkamah Syariah tetap sama sejak lebih 30 tahun lalu. Sampai bila perlu ditunggu lagi?

“Justeru, saya lebih mengharap supaya syariah (termasuk hukum-hakam dan perundangan Islam) difahami dan ditanam dalam minda dan pengetahuan para pengamal, personel dan hakim pada mahkamah di peringkat Persekutuan.

“CLP (Sijil Amalan Guaman) perlu diperkemas untuk memasukkan subjek Perlembagaan Persekutuan; Institusi Pendidikan swasta dikawal selia dengan baik tentang dua subjek utama, iaitu Malaysian Legal System (Sistem Perundangan Malaysia) dan Undang-Undang Perlembagaan,” sarannya.


Australia umum bantuan tambahan US$25 juta kepada Sri Lanka

ANKARA, 21 Muharam 1444H, Jumaat – Australia mengumumkan bantuan tambahan bernilai US$25 juta kepada Sri Lanka pada Jumaat, lapor Agensi Anadolu.

Menteri Luar Penny Wong dalam satu kenyataan berkata bantuan itu akan digunakan untuk memenuhi keperluan makanan dan tujuan penjagaan kesihatan yang mendesak di negara Asia Selatan itu.

Sri Lanka kini berdepan krisis ekonomi terburuk dalam tempoh 70 tahun.

“Dalam tempoh yang mencabar ini, Australia akan bersama-sama rakyat Sri Lanka, terutamanya mereka yang mengalami kesukaran yang teruk,” kata Wong.

Australia setakat ini telah menyalurkan bantuan US$75 juta melalui agensi Pertubuhan Bangsa-bangsa Bersatu (PBB) bagi membantu negara itu menyediakan perkhidmatan makanan, kesihatan, akses kepada bekalan air bersih, dan sokongan penting bagi mereka yang berisiko, termasuk wanita dan kanak-kanak, menurut kenyataan itu.

Sri Lanka lumpuh akibat kekurangan rizab pertukaran asing selepas ekonominya yang banyak bergantung kepada sektor pelancongan terjejas teruk, negara dengan 22 juta penduduk itu telah gagal membayar semua hutang asingnya.

Ia tidak mampu membayar harga makanan, bahan api dan keperluan lain, dan kekurangan bahan api menyebabkan bekalan elektrik terputus setiap hari.

Sekolah telah ditutup, dan kakitangan kerajaan telah diminta bekerja dari rumah. – Bernama


Peneroka haram Yahudi serbu Masjid al-Aqsa, lakukan ritual keagamaan

BAITULMAQDIS, 3 Muharam 1445H, Jumaat – Puluhan peneroka haram Yahudi menyerbu masuk kawasan Masjidil Al-Aqsa dan melakukan ritual Talmudik.

Sumber daripada penduduk tempatan Palestin melaporkan sepanjang melakukan ritual kegamaan berkenaan, kumpulan peneroka haram itu dikawal ketat tentera pengganas.

Malah, tentera juga mengawal di semua bahagian masjid manakala sebahagian polis memanjat bumbung Masjid al-Qibli bagi melindungi kumpulan peneroka.

Pihak tentera pengganas juga melarang rakyat Palestin memasuki kawasan tapak suci itu termasuk mengharamkan semua yang berusia kurang daripada 50 tahun memasuki kawasan berkenaan.

Jun lalu, 3,787 peneroka haram menceroboh Masjid al-Aqsa dan melakukan ritual Talmudik. – Agensi


Biadab! Malacca Portuguese-Eurasian Association bagai kaduk naik junjung

INILAH yang dinamakan kaduk naik junjung, berminda penjajah dan mewarisi agenda penjajah.

Setelah 63 tahun menikmati kemerdekaan Malaysia, seharusnya mereka memahami aspirasi orang Melayu yang mempunyai susur alur sejarah dan sedarah dengan ketamadunan Melayu Melaka.

Namun itu tidak berlaku. Malahan, mereka cuba menukar naratif sejarah Bukit Melaka ini.

Jika kita bandingkan kenyataan PERZIM dan kenyataan MPEA, jelas pembohongan yang dilakukan oleh mereka berkenaan Bukit Melaka.

“𝑇ℎ𝑒 ℎ𝑖𝑙𝑙 ℎ𝑎𝑑 𝑛𝑜 𝑟𝑒𝑎𝑙 𝑠𝑖𝑔𝑛𝑖𝑓𝑖𝑐𝑎𝑛𝑐𝑒 𝑎𝑡 𝑡ℎ𝑎𝑡 𝑡𝑖𝑚𝑒 𝑒𝑥𝑐𝑒𝑝𝑡 𝑓𝑜𝑟 𝑏𝑒𝑖𝑛𝑔 𝑎 𝑝𝑙𝑎𝑐𝑒 𝑠𝑢𝑖𝑡𝑎𝑏𝑙𝑒 𝑡𝑜 𝑏𝑒 𝑎𝑛 𝑜𝑟𝑐ℎ𝑎𝑟𝑑, 𝑜𝑟 𝑐𝑜𝑛𝑑𝑢𝑐𝑖𝑣𝑒 𝑓𝑜𝑟 𝑟𝑒𝑐𝑟𝑒𝑎𝑡𝑖𝑜𝑛 𝑎𝑛𝑑 𝑠𝑚𝑎𝑙𝑙 𝑔𝑎𝑚𝑒 ℎ𝑢𝑛𝑡𝑖𝑛𝑔.”

Kata Michael Singho, President of the Malacca Portuguese-Eurasian Association.

“𝐶𝑎𝑑𝑎𝑛𝑔𝑎𝑛 𝑖𝑡𝑢 𝑑𝑖𝑏𝑢𝑎𝑡 𝑏𝑎𝑔𝑖 𝑚𝑒𝑛𝑔𝑒𝑚𝑏𝑎𝑙𝑖𝑘𝑎𝑛 𝑛𝑖𝑙𝑎𝑖 𝑠𝑒𝑗𝑎𝑟𝑎ℎ 𝑏𝑢𝑘𝑖𝑡 𝑏𝑒𝑟𝑘𝑒𝑛𝑎𝑎𝑛 𝑦𝑎𝑛𝑔 𝑝𝑎𝑑𝑎 𝑎𝑤𝑎𝑙𝑛𝑦𝑎 𝑚𝑖𝑙𝑖𝑘 𝑘𝑒𝑟𝑎𝑗𝑎𝑎𝑛 𝐾𝑒𝑠𝑢𝑙𝑡𝑎𝑛𝑎𝑛 𝑀𝑒𝑙𝑎𝑦𝑢 𝑀𝑒𝑙𝑎𝑘𝑎.

“𝐵𝑢𝑘𝑖𝑡 𝑀𝑒𝑙𝑎𝑘𝑎 𝑎𝑑𝑎𝑙𝑎ℎ 𝑛𝑎𝑚𝑎 𝑎𝑠𝑎𝑙𝑛𝑦𝑎, 𝑛𝑎𝑚𝑢𝑛, 𝑎𝑝𝑎𝑏𝑖𝑙𝑎 𝑝𝑒𝑛𝑗𝑎𝑗𝑎ℎ (𝑃𝑜𝑟𝑡𝑢𝑔𝑖𝑠) 𝑚𝑒𝑛𝑎𝑘𝑙𝑢𝑘 𝑀𝑒𝑙𝑎𝑘𝑎, 𝑛𝑎𝑚𝑎 𝑖𝑡𝑢 𝑑𝑖𝑡𝑢𝑘𝑎𝑟 𝑘𝑒𝑝𝑎𝑑𝑎 𝐵𝑢𝑘𝑖𝑡 𝑆𝑡 𝑃𝑎𝑢𝑙.”

Kata Pengurus Besar Perbadanan Muzium Melaka (PERZIM), Mohd Nasruddin Rahman

Bahkan menurut catatan sejarah, Bukit Melaka mendapat namanya dari Sultan Iskandar Shah (Parameswara), yang kemudian menjadikan sekitarnya sebagai pusat pemerintahan kerajaan Islam Melaka.

Justeru mengatakan Bukit Melaka sebagai tidak bermakna adalah sesuatu yang menyalahi fakta sejarah dan cubaan yang hina untuk mengubah naratif sejarah.

Apa pandangan anda rakyat Malaysia yang dikasihi sekelian?

Soufi Anual
JK Gerakan Massa Pemuda ISMA


Risiko jangkitan masih ada meski vaksinasi sudah 90 peratus

Oleh Siti Hafidah Abd Ghaffar

BANGI, 7 Rabiulawal 1443H, Khamis – Pastinya ramai mengambil peluang pulang ke kampung halaman pada hujung minggu ini selepas kerajaan membenarkan aktiviti rentas negeri Ahad lalu.

Bagaimanapun perlu diingatkan semua pihak harus mematuhi prosedur operasi standard (SOP), bagi mengelakkan peningkatan bilangan kes positif COVID-19.

Meskipun kerajaan membenarkan pergerakan rentas negeri, Presiden Ikatan Pengamal Perubatan dan Kesihatan Muslim Malaysia (I-Medik), Prof Dr Azizi Ayob mengingatkan bahawa tidak bermakna aktiviti majlis sosial dibenarkan.

Katanya, lonjakan kes berlaku atau tidak bergantung pada tanggungjawab masing-masing.

“Tidak siapa yang mengetahui sama ada semua dah ambil vaksin ataupun tidak kecuali individu itu sendiri.

“Justeru, tanggungjawab individu perlu ditekankan ketika berlakunya aktiviti rentas negeri dan sebagainya,” katanya ketika dihubungi Ismaweb.net hari ini.

Walaupun kadar vaksini populasi dewasa mencapai 90 peratus, Dr Azizi mengingatkan dalam apa keadaan sekalipun, risiko jangkitan itu masih ada.

Katanya, masih ada lebih 1 juta penduduk dewasa di seluruh negara belum terima vaksin dan mereka ini masih terdedah.

“Jadi kita nak tekankan risiko jangkitan tetap ada sama ada yang dah ambil vaksin malah yang belum ambil. Oleh itu, pematuhan kepada SOP perlu dilakukan,” katanya.

Selain itu, Dr Azizi menasihatkan orang ramai untuk membuat perancangan yang lebih baik terutamanya bagi mereka yang mahu pulang ke kampung.

“Tidak perlu berpakat-pakat balik serentak,” katanya.


Kes Adib: Tubuh jawatankuasa khas tepat pada masanya

Oleh Zuhayati Yazid

BANGI, 2 Rabiulawal 1443H, Sabtu – Tindakan kerajaan mewujudkan jawatankuasa khas bagi memastikan siasatan menyeluruh dan telus terhadap kes kematian anggota bomba, Allahyarham Muhammad Adib Mohd Kassim adalah tepat pada masanya.

Ketua Media Pertubuhan-Pertubuhan Pembela Islam (PEMBELA), Haji Rashidi Haris berpandangan, penubuhan jawatankuasa itu mampu mempercepatkan pencarian keadilan yang telah direntap selama ini.

“Penubuhan jawatankuasa ini bukti Perdana Menteri mendengar keluhan dan kecaknaan beliau dalam pencarian keadilan individu yang dizalimi berkenaan.

“Ia juga tepat pada masanya di saat rakyat sedang meluahkan kekecewaan kepada pemimpin yang seolah-olah selama ini tidak mampu menyelesaikan kes yang melibatkan penjawat awam sehingga mencalarkan integriti perkhidmatan awam.

“Kita berharap semua yang terlibat itu bersungguh-sungguh dalam menyelesai kes berkenaan yang sudah berlarutan selama hampir tiga tahun,” katanya ketika dihubungi Ismaweb.net, hari ini.

Terbaharu, mesyuarat jemaah menteri memutuskan untuk mewujudkan satu jawatankuasa khas bagi memastikan siasatan menyeluruh, telus dan pembelaan sewajarnya terhadap kes kematian Allahyarham Muhammad.

Jawatankuasa itu akan dipengerusikan oleh Menteri di Jabatan Perdana Menteri (Parlimen dan Undang-Undang), Datuk Seri Wan Junaidi Tuanku Jaafar dan turut dianggotai oleh Menteri Dalam Negeri (KDN), Datuk Seri Hamzah Zainuddin, Menteri Perumahan dan Kerajaan Tempatan (KPKT), Datuk Seri Reezal Merican Naina Merican serta Peguam Negara, Tan Sri Idrus Harun.

Bagaimanapun, dalam pada itu, Haji Rashidi mempersoalkan pelantikan pengerusi yang mengetuai jawatankuasa berkenaan kerana bukanlah individu yang tepat dan tahu secara keseluruhan berhubung kes Adib.

“Bagi saya Wan Junaidi adalah individu yang hebat namun adalah lebih baik sekiranya yang mempengerusi jawatankuasa ini adalah inidivu yang terbabit secara langsung dalam perjuangan kes Adib sejak awal lagi,” tegas beliau.

Katanya, pihaknya tidak mempersoalkan kewibawaan Wan Junaidi yang sememangnya pakar dalam perundangan.

“Sebelum ini terdapat individu yang memperjuangkan kes Adib ini yang dahulunya hanya terdiri daripada pertubuhan bukan kerajaan dan kini berada dalam pimpinan kerajaan dan sepatutnya golongan ini adalah yang paling layak mengetuai jawatankuasa berkenaan,”ujarnya.

Bagaimanapun, beliau secara keseluruhannya bersyukur kerana kes berkenaan tidak berhenti di situ sahaja dan yakin keadilan sebenar akan diperoleh dalam masa terdekat.


Elak berada di kawasan lapang semasa kilat, petir

KOTA KINABALU, 5 Syawal 1444H, Rabu – Orang ramai dinasihatkan agar menjauhi kawasan lapang terbuka seperti padang bola sepak sekiranya berlaku kilat ataupun petir, kata Pengerusi Jawatankuasa Pengurusan Bencana Negeri (JPBN) Sabah, Datuk Seri Safar Untong.

Beliau yang juga Setiausaha Kerajaan Negeri Sabah berkata, kejadian kilat dan petir, yang antaranya menyebabkan kematian seorang remaja lelaki di Papar semalam, berlaku di beberapa tempat ketika ini dan boleh menyambar manusia sekiranya mereka berada di kawasan terbuka seterusnya mengakibatkan kecederaan serius serta membawa maut.

“Orang awam dinasihatkan supaya menjauhi kawasan lapang terbuka seperti padang bola dan kawasan kawasan lapang lain sekiranya berlaku petir ataupun kilat bagi mengelakkan perkara yang tidak diingini berlaku,” katanya menerusi kenyataan hari ini.

Dalam kejadian petang semalam, remaja orang kurang upaya (OKU) Muhmmad Zulqilfle Redzwan, 13, maut, manakala rakannya Assiy Qusyairy, 13, cedera parah akibat disambar petir ketika bermain bola sepak di Padang Pekan Papar.

Jurucakap Jabatan Bomba dan Penyelamat Malaysia (JBPM) Sabah berkata, pihaknya menerima laporan itu pada 4 petang dan Muhmmad Zulqilfle disahkan meninggal dunia di tempat kejadian, manakala rakannya dikejarkan ke Hospital Papar untuk rawatan lanjut. – Bernama


PBB desak Israel henti tindas penduduk Palestin

BAITULMAQDIS, 17 Jamadilakhir 1443H, Khamis – Penyelaras khas PBB untuk proses perdamaian Timur Tengah, Tor Wennesland mendesak pihak berkuasa negara haram Israel menamatkan pemindahan penduduk Palestin di Baitulmaqdis Timur yang diduduki.

Gesaan Wennesland pada taklimat Majlis Keselamatan PBB dibuat selepas tentera Israel merobohkan rumah Palestin awal pagi semalam yang menjadi pusat kempen antipengusiran di kawasan kejiranan Sheikh Jarrah.

Wennesland menyuarakan kebimbangan mengenai kemungkinan pengusiran lebih ramai keluarga Palestin dari rumah mereka di kawasan kejiranan Sheikh Jarrah dan Silwan.

“Saya menggesa pihak berkuasa Israel untuk menamatkan pemindahan dan pengusiran rakyat Palestin.

“Ini selaras dengan kewajipannya di bawah undang-undang antarabangsa, dan meluluskan rancangan tambahan yang membolehkan masyarakat Palestin membina secara sah dan menangani keperluan pembangunan mereka,” katanya.

Polis Israel berkata, ia menguatkuasakan perintah pengusiran yang diluluskan mahkamah mengenai ‘bangunan haram yang dibina di atas kawasan yang ditetapkan untuk sebuah sekolah.’

Rumah itu menjadi pusat kempen antipengusiran sejak tahun 2017 apabila pihak berkuasa perbandaran Israel memperuntukkan tanah – di mana rumah itu terletak – untuk membina sekolah.

Keluarga Salhiyeh berkata, mereka telah tinggal di rumah itu sejak 1948 selepas mereka diusir dari kawasan kejiranan Ein Karen di Baitulmaqdis Barat. – Agensi